text:
Meir enn 9.000 fleiri gistingar í ferðavinnuni fyrra hálvár 2015
Tað vóru tilsamans 66.569 gistingar fyrra hálvár í ár, og tað eru 9.247 fleiri enn sama tíðarskeið í fjør, svarandi til ein vøkstur á 16%. Sostatt var vøksturin fyrra hálvár í ár størri enn vøksturin fyri alt árið frá 2013 til 2014, ið var 7.014 gistingar, svarandi til 5%.
Ein gisting verður tald sum hvør einstøk nátt, ið ein persónur gistir á gistingarstaði, sum skrásetir og letur Hagstovuni upplýsingar um gistingar. Í hagtølunum eru eisini innskrivingar, t.e. tal av fólki, sum skriva seg inn í gistingarhús, íbúð og hús, kamping og ból og bita.
Mánaðarliga er tað ein javnur vøkstur heilt frá ársbyrjan 2013, tá Hagstovan í samstarvi við Visit Faroe Islands fór undir at innsavna hagtøl um gistingina kring landið. Vøksturin er tó størstur um várið og summarið. Serliga var stórur vøkstur í mars í ár í samband við sólarmyrkingina, men eisini í apríl, mai og juni var munandi vøkstur.
Í samband við hagtølini fyri mars, tá sólarmyrkingin var, skal viðmerkjast, at gistingar við ferðafólka- og hotellskipum ikki eru taldar við, ei heldur gistingar, har ferðafólk leigaðu bústað frá privatum.
Vøkstur í gistingartølum
Eins og í 2014 er tað eisini í 2015, at allur vøksturin kemur av ferðafólki úr útlondum. Meðan gistingar hjá fólki, búsett í Føroyum, minkaði við 3.130, vaks talið av gistingum hjá fólki, ið búgva uttanlands, við 12.377. Størsti vøksturin var úr Bretlandi, Danmark, Týsklandi, øðrum londum í Europa, og úr Norðuramerika.
Nógv flestu gistingarnar – meir enn ein triðingur av øllum – eru hjá ferðafólki úr Danmark. Næst eru innlendis gistingar hjá fólki í Føroyum, og síðani umleið líka nógvar gistingar hjá fólki úr Europa uttan fyri Norðanlond.
Í hagtølunum sæst eisini, hvussu gistingarnar eru býttar eftir gistingarhátti. 78% eru á gistingarhúsum. Síðani eru 14% í íbúðum ella húsum, 5% á kampingplássum og minsti parturin, 3% sum ból og biti.
Av teimum umleið 66.600 gistungunum fyrra hálvár 2015 vóru uml. 46.400 í Suðurstreymi (svarandi til 70%) og 20.200 í Føroyum annars (svarandi til 30%).
Ymiskt er, hvussu nógvar nætur, ið fólk gista. Sum heild gista tey væl longri, tá tað er í íbúð ella húsum, umleið 5 nætur í miðal, enn tá tað er í gistingarhúsum, umleið hálvatriðju nátt í miðal. Ból og biti er nakað sum á gistingarhúsum, men tíðin er stytst á kamping, niðan fyri tvær nætur.
Ein ávísur tendensur sæst til, at uppihaldið á gistingarhúsum longist eitt sindur, bæði frá 2013 til 2014 og frá fyrra hálvári 2014 til fyrra hálvár 2015.
Innskrivingar
Í hagtølunum sæst eisini, hvussu innskrivingar hjá fólki á gistingarhúsum eru býttar eftir endamáli við ferðini, alt eftir hvaðani ferðafólkini eru. Hesar upplýsingar eru bert frá gistingarhúsum og ikki frá ferðafólki í íbúð/húsi, kamping og bóli og bita.
Her er endamálið býtt í tvey, frítíðarferð ella starvsferð. Sum heild er nakað meir enn helvtin, um 55%, har endamálið er frítíðarferð, og tann minni parturin er starvsferð. Hjá ferðafólki úr Norðuramerika og Kyrrahavslondum eru tað tó um tríggir fjórðingar, ið koma á frítíðarferð.
Dagførdu ferðavinnuhagtølini eru at finna í hagtalsgrunninum.


c: text/html

text:
Landsynningsásia
Landsynningsásia hevur tropuveðurlag. Summarmonsunin kemur inn úr havinum við avfalli hvønn einasta dag, meðan vetrarmonsunin er mest sum regnleys á láglendinum, men vátlig í fjøllunum. Londini í Landsynningsásia eru Singapor, Maleisia, Laos, Myanmar, Kambodja, Vjetnam, Teiland, Brunei, Eysturtimor, Indonesia, Papua Nýguinea og Filipsoyggjar.
Londini í Landsynningsásia hava verið mentalond í túsundtals ár. Har hava búð fólk við áirnar og á oyrareingjunum, sum hava bygt prýðilig tempul, glæstribergir og pagodur. Mangastaðir í skógunum eru miklar toftir, sum siga frá glæsiligari fortíð. Tá ið evropeararnir aftan á ár 1500 e.Kr. fóru at leggja lond undir seg ymsastaðir í heiminum, vóru tað bretar og fraklendingar, sum lutaðust meginpartin av Landsynningsásia. Bara Teiland slapp undan hertøkuni [1]. Evropeararnir sóru fyri hesum londum, alt til Seinni heimsbardagi var av í 1945.

robotstxt: allowed

filter: keep


text:
Orð: Ina Duley Ogdon
Lag: Charles Hutchinson Gabriel
Týtt: Victor Danielsen
Upprunaheiti: Brighten the corner where you are
1. Bíða ikki, inntil tú kanst gera okkurt stórt,
lat ei hugin flúgva langan veg!
Dagsins smáu skyldur síggjast lat, tú hevur gjørt
– lýs upp, har Gud tín setti teg.
Niðurlag: Lýs upp, har Gud tín setti teg,
lýs upp, har Gud tín setti teg!
Onkra vilsta sál tú leiða kanst á beinan veg;
lýs upp, har Gud tín setti teg!
2. Skýggini tey dimmu kanst tú lætta, gera ljóst;
lat ei forða tær hitt stóra eg!
Lætt við glaðum songi okkurt byrðað mannabróst
lýs upp, har Gud tín setti teg!
3. Hvørja gávu, tær er givin, kanst tú nýta her,
vís á Jesus, onnur hjørtu gleð!
Rætt út veiku hond og sálum lívsins breyðið ber
– lýs upp, har Gud tín setti teg!


text:
Tónleikavirðisløn norðurlandaráðsins
Tónleikavirðisløn Norðurlandaráðsins er ætlað at vekja áhuga fyri skaptum og framførdum tónleiki á høgum listarligum støði. Annaðhvørt verður virðislønin givin fyri verk hjá núlivandi tónasmiði og annaðhvørt ár fer virðislønin til størri ella minni framførslu á høgum listarligum og handverksligum støði.
Virðislønin varð stovnað í 1956 og varð í fyrstuni latin triðjahvørt ár. Frá 1990 verður virðislønin uppá 350 000 danskar krónur latin hvørt ár. Eftir 1997 kunnu tey sonevndu sjálvstýrandi økini, t.e. Grønland, Føroyar og Áland, koma við egnum tilnevningum til virðislønina. Norðurlendska tónleikanevndin, NOMUS, virkar sum virðislønarnevnd.
Vinnarar gjøgnum tíðirnar og fyri hvat:
Móttakarar[rætta | rætta wikitekst]
Sí eisini[rætta | rætta wikitekst]
- Bókmentavirðisløn Norðurlandaráðsins
- Barna- og Ungdómsbókmentavirðisløn Norðurlandaráðsins
- Umhvørvisvirðisløn Norðurlandaráðsins
- Filmvirðisløn Norðurlandaráðsins


text:
Latið okkum liva eftir tí, vit trúgva, ikki eftir tí, vit síggja
Rómverski herurin, sum hevur kringsett Jerusalem, tekur seg aftur. Tvær kristnar familjur mugu taka nakrar torførar avgerðir. Fara tey at akta Jesus og sleppa øllum, sum tey kenna, og rýma úr býnum og ongantíð koma aftur? Tað, tey velja at gera, er ein spurningur um lív ella deyða. Bíbilskar hendingar, sum eru søguliga eftirfarandi, verða lýstar í hesum filminum. Fyri at vísa, hvat veruliga fór fram, eru brot við bardøgum; tó verður harðskapurin ikki hálovaður, men vísir bert støðuna, sum tey kristnu í fyrstu øld vóru í.


text:
OKKARA KRISTNA LÍV OG TÆNASTA – ARBEIÐSHEFTI JUNI 2016
Framløguuppskot
Hugskot til at bjóða blaðið Vågn op! og faldararnar. Nýt dømini til at gera tínar egnu framløgur.
DÝRGRIPIR ÚR GUDS ORÐI
Lít á Jehova og ger tað, ið er gott
Hent ráð eru at finna í Sálmi 37.
LÍVIÐ SUM KRISTIN
Soleiðis gerst tú ein betri boðari – Nýt filmar í undirvísingini
Hví eiga vit at brúka okkara filmar í boðanini? Hvussu kunnu teir hjálpa okkum at betra okkara undirvísing?
DÝRGRIPIR ÚR GUDS ORÐI
Jehova styrkir tey, sum eru sjúk
Íblástu orðini hjá Dávidi í Sálmi 41 kunnu styrkja trúfastar tænarar í dag, sum gerast sjúkir ella eru fyri mótburði.
DÝRGRIPIR ÚR GUDS ORÐI
Jehova vísir ikki einum sundurbrotnum hjarta frá sær
Í Sálmi 51 lýsir Dávid, hvussu ógvisliga tað ávirkaði hann, at hann hevði framt grova synd. Hvat hjálpti honum at koma fyri seg aftur andaliga?
LÍVIÐ SUM KRISTIN
Guds ríki – 100 ár og júst byrjað
Nýt spurningarnar til at tosa um, hvat Guds ríki hevur avrikað síðan 1914.
DÝRGRIPIR ÚR GUDS ORÐI
Kasta tína byrðu á Jehova
Íblástu ráðini hjá Dávidi í Sálmi 55:23 kunnu hjálpa okkum at klára ein og hvønn trupulleika og stúran.
LÍVIÐ SUM KRISTIN
„Gud er hjálpari mín“
Dávid prísaði orði Jehova. Hvørji ørindi í Bíbliuni hava hjálpt tær, tá ið tú hevur verið fyri trupulleikum?


text:
Orð og lag: Blátt Gras
Í Róm í fangahúsi situr hann.
Ein órættur, sum lagnan honum vann,
men hóast tað so hevur hann tað gott,
tí at Guð sjálvur gevur honum mátt.
Niðurlag: Hann sigur: Gleðið tykkum,
gleðið tykkum
altíð í Harranum.
Stúrið ei, men søkið Harran Guð,
takkið og ákallið hans navn.
Í fangahúsi myrkt og dapurt er.
Har situr Paulus, tí hann krossin ber.
Í leinkjum so hann ikki rýma skal,
tað pínir, men hans andi trívist væl.
Hann hevur sagt um Harran Jesus Krist,
Hann er uppstaðin – hetta veit hann vist.
Hann glaður er í hjarta og í sál,
at koma „Heim” tað er hans hægsta mál.
Hann skrivar: Kristi krossur ber øll sár,
varðveitir hugsanir og hjørtu vár.
Og Harrans friður ber upp um alt vit,
tí Jesus livir, hetta vita tit.


text:
Fiskimási
Fiskimási (frøðiheiti - Larus argentatus) er heldur størri enn likka. Á kápuni er hann grábláur. Um strendur og firðir okkara er hann allan veturin at síggja. Hann verpur nakað fyrr enn likkan, eina viku ella tvær, eftir sum veðrið fellur. Helst velur hann sær brattan haga til bústað, ofta røkur millum smáar hamrar, tó síggjast reiður hansara eisini á sløttum haga. Eggini eru so lík likkueggjum, at mesti parturin kennist ikki at - tey allarstørstu eru másaegg, tey allarminstu eru likkuegg, miðalstøddin kann líka væl vera annað sum hitt. 28 dagar vermir hann, hendir seg 27, eisini 29. Dúnungarnir kennast ikki frá likkuungum. Teir verða føddir bæði av sjógvi og landi, og másin er rættur eggjatjóvur. Við reiður hansara liggja skøl av havhestaeggi, lomvigareggi, lundaeggi, harafturat skræða og fjaðrar av kongafiski, bein av stórum krabbum, brot av gágguskeljum. o.á. Másin hevur havt orð fyri nú og tá at drepa okkurt smálamb, og hevði nógv verið til av honum, mundi hann verið verri enn likkan.


text:
Orð: Hans Adolf Brorson
Týtt: Petur Jacob Sigvardsen
Viðmerking: Týddur í mars 1967. Nýggj týðing í juni 2007.
Tað kostar meir, enn tú í huga hevur,
at vera trúgv í tí, sum Gud oss gevur,
í kærleiks fyrstu kraft so stinn at stá,
til vit av stríðsins vølli aftur gá.
So mangan eg má drýpa niður høvur,
tí straks so varð mín fyrsti logi gløður,
og Andans agi beit als ikki á,
nei, eldsløkkingur mestsum var at sjá.
At vaka, biðja ei eg átti megi,
eg snúði sál og sinn at heimsins gleði;
og falsað varð alt meir og meir í mær
tað reina sinni mítt, sum Jesus sær.
Eg flógvur gjørdist alt, sum dagar liðu,
av mjáa vegnum føtur mínir gliðu,
hann tóktist tungur, og eg valdi tá
at vála visin breiða vegnum á.
O Krist, ið trúgvur støðugt er mær vorðin,
av góðsku lív tú læt, til hvíldar borin,
tú gev mær mátt, so eg til evstu stund
skal roynast trúgvur tær í sál og lund.
Tá meinbogar á mínum leiðum liggja,
lat lívsins krúnu gjøgnum myrkrið skyggja!
sum sjálvur tú ein dag mær handa skal,
– tað styrkir, og tað stimbrar meg so væl.


text:
Orð og lag: Ira Forest Stanphill
Týtt: Flóvin Tyril
Upprunaheiti: Inside those pearly gates
1. Við perluportrið mær ein vinur bíðar,
eg innan fyri tað skal skoða hann,
og av hans særdu hond eg skal hann kenna
ta stund, um portrið inn eg stíga man;
men borgin fríð, gullgøtan skær,
tó aldri Jesu pláss kann taka har.
Men allar ævir innan fyri portrið
skal valda hvíla søt og signað troyst.
2. Mong kær um perluportrið eru farin,
nú gleði njóta tey og sælan frið,
ei níva byrðar, freistingar og royndir,
um ævir eru tey við Jesu lið.
Ei sorg, ei suff kann náa tey,
ei hungra tey, tí har er Lívsins Breyð.
Men allar ævir innan fyri portrið
skal valda hvíla søt og signað troyst.
3. Hann krýndur verða skal, vár Harri Jesus,
tí dýrd og alla æru eigur hann,
og frelst við einglum syngja fagran lovsong,
hin hallelujasong til Frelsaran.
Hans afturkoma verður brátt,
á kvøldi, morgni ella mitt á nátt.
Men allar ævir innan fyri portrið
skal valda hvíla søt og signað troyst.


text:
Sissal Kampmann
Sissal Kampmann (fødd 1974), uppvaksin í Vestmanna, er ein føroyskur rithøvundur, eitt skald. Hon hevur higartil (februar 2013) útgivið tvey yrkingasøvn, bæði skrivaði á føroyskum, bæði eru útgivin á Forlagnum Eksil, sum er eitt forlag í Keypmannahavn, sum føroyingar eiga. Í september 2012 fekk hon donsku bókmentaheiðurslønina, sum Danska Akademiið handar: Klaus Rifbjerg debutantvirðisløn fyri skaldskap (Klaus Rifbjergs debutantpris for lyrik). Prísurin verður latin annað hvørt ár fyri eitt yrkingasavn skrivað á donskum, føroyskum ella grønlendskum. Høvundin skal ikki hava útgivið meira enn tvey yrkingasøvn. Fyrsta yrkingasavnið skal verða útgivið innan fyri seinastu tvey árini.[1] Sissal gekk á student í Hoydølum, seinni fór hon í holt við at lesa Norðurlendskar bókmentir á Københavns Universitet. Sissal er systir Ludvík á Brekku, ið hevur myndprýtt yrkingasøvn hennara.[2]
Innihaldsyvirlit
Útgávur[rætta | rætta wikitekst]
Yrkingasøvn[rætta | rætta wikitekst]
- 2016 - Sunnudagsland, Mentanargrunnur Studentafelgasins[3]
- 2014 - Hyasinttíð, Mentanargrunnur Studentafelgasins[4]
- 2013 - 4D. Keypmannahavn, Forlagið Eksil.[5]
- 2012 - Endurtøkur. Keypmannahavn, Forlagið Eksil. (Yrkingar)[6]
- 2011 - Ravnar á ljóðleysum flogi – yrkingar úr uppgongdini. Keypmannahavn, Forlagið Eksil.[7]
Útgivið á netinum[rætta | rætta wikitekst]
- 2013 - Runda borðið er eygað / The round table is the eye, yrking, týtt til enskt hevur Rachel Ward. Útgivið á heimasíðuni Words Without Borders.[8]
Heiðurslønir o.a.[rætta | rætta wikitekst]
- 2013 - 1 árs starvsløn frá Mentanargrunni Landsins[9]
- 2012 - Klaus Rifbjerg debutantvirðisløn fyri skaldskap
Keldur[rætta | rætta wikitekst]
- ↑ Listinblogg.blogspot.dk Heimsins størsta tillukku
- ↑ listinblog.blogspot.com - Keyp føroyskt, keyp Endurtøkur!
- ↑ in.fo - Sunnudagsland: Nýtt yrkingasavn eftir Sissal Kampmann, Eirikur Lindenskov, 1. mars 2016
- ↑ "Sissal KAMPMANN". Transpoesie.eu. http://www.transpoesie.eu/poets/761. Heintað 30 December 2015.
- ↑ listinblog.blogspot.com, Nýtt yrkingarsavn hjá Sissal Kampmann: 4D
- ↑ Forlagideksil.dk
- ↑ flb.fo Hugleiðingar um bókaárið 2011
- ↑ Wordswithoutborders.org
- ↑ Aktuelt.fo Sissal og Hanni fingu starvsløn í eitt ár


text:
Orð og lag: Fredrik Wisløff
Týtt: Jákup S. Zachariassen
Upprunaheiti: Gud være lovet, min sjel er frelst
1. Prís veri Gudi, frelst er mín sál
í blóðsins fullgildi eina!
Ei kanst tú vísa mær betri mál
– eg velji blóðið.
Mín skitni búni er snjóhvítt skrúð,
hjá Gudi standi eg reinur nú
í blóðsins fullgildi eina!
2. Eg var fortaptur, sá ongan veg,
men sá so frelsandi blóðið!
Tá eingin makt kundi frelsa meg,
tá frelsti blóðið!
Mín tunga byrði varð tikin av,
eg tveitti meg í Guds náðihav
– takk fyri reinsandi blóðið!
3. So lat nú koma bert, hvat ið má
– sum verju havi eg blóðið!
Um Satans vald enn meg herjar á
– eg havi blóðið!
Mín sigur ævigt er Jesus Krist,
tí blóðið heldur, tað veit eg vist
– takk fyri dýrmæta blóðið!
4. Lov, tøkk og prís nú tær veri, Gud
– takk fyri loysandi blóðið!
Takk, at tú gavst mær so sælan lut,
– takk fyri blóðið!
Tá eg har heima í hvítum skrúð
skal syngja lovsong sum aldri nú,
tá tøkk fær Gud fyri blóðið!


text:
Talgildu søvnini
Í 2007 var ferð sett á talgildina á Føroyamálsdeildini. Verkætlanin byrjar við eini foranalysu, sum hevur verið grundarlag undir arbeiðinum.
Endamálið við talgilding er í tveimum. Partvís at varðveita tilfar, ið annars ferst við tíðini, og í øðrum lagi, at gera hetta tilfar atkomuligt fyri áhugaði.
Søvnini á Føroyamálsdeildini verða talgild á ymsar mátar.
Bandasavnið
Skrásetingin á bandasavninum er flutt frá pappír í teldu, og upptøkurnar vera í løtuni talgildar.
Staðanavn
Staðanøvn verða í løtuni skrásett í teldu. Tvær stórar innsavningar eru tøkar í dátugrunni. Hesar eru innsavningarnar hjá Staðanavnasavni Føroya Løgtings og Institut for Navneforskning.
Orðaseðlasavn
Orðaseðlarnir eru skannaðir og verða nú skrásettir í einum forriti, sum er gjørt til endamálið.
Handritasavnið
Handritasavnið er ikki talgilt enn. Ætlanin er at fáa skrásetingina talgildaða í 2013.


text:
Orð og lag: Kåre Mørkestøl
Týtt: Kajfinn Hammer
1. Eins og hjørtur, ið tráar eftir vatni, o, Guð,
so leingist mín sál eftir Tær!
Kraft Tú lovað mær hevur og sigur hvønn dag,
fram um alt Tíni boð at hava kær.
Niðurlag: Tú, sum aldri kanst svíkja tann sum hoyrir Tær til,
altíð hoyrir Títt oyra mína bøn.
Harri, inntak og evna mítt lív, sum Tú vil’,
skjótt eg móttaki sigursins løn.
2. Tekn og undur teim’ fylgja sum trúgva Tær, Guð,
Tína kraft opinbera Tú nú;
eg vil síggja, Tú livir og er hin sami enn,
so at syndarar fáa á Teg trúð!
3. Doyp og salva og fyll meg, mín Frelsari, nú
í tí Anda sum styrkir hjørtu móð;
so vit øll mega ganga á lyftisins veg,
vera reinsað í Lambsins dýra blóð.
4. Øll, sum líða og sjúk eru, elskar Tú, Guð,
sárkar Teg yvir hesi neyðardýr;
Tína kraft opinbera og grøð ein og hvønn,
hesin longsul í hjarta mær býr.


text:
Mainland, Orknoyar
Mainland (norrønt: Meginland) er størsta oyggin í Orknoyum. Einastu býirnir í Orknoyggjum, Kirkwall og Stromness, liggja báðir á Mainland, sum eisini er eitt knútapunkt fyri ferðsluna til og frá oyggjunum, við ferjuhavnum og flogvølli.
Tríggir fjóðringar av íbúgvunum í Orknoyggjum búgva á Mainland.
Í gomlum døgum var oyggin eisini kalla Hrossey sum merkir «Rossa-oyggin». Oyggin varð eisini stundum kallað Pomona (ella Pomonia), eftir eini feiltýðing frá 1500-talinum, men hetta heitið hevur sjáldan hevur verið nýtt lokalt.


text:
Atli Pætursson Dam
Atli Pætursson Dam (12. september 1932 - 7. februar 2005)[1] føddur og uppvaksin á Tvøroyri, búsitandi í Tórshavn seinastu árini av lívinum, var Føroya løgmaður árini 1970-1981, 1985-1989 og 1991-1993. Foreldur hansara vóru Sigrid Ragnhild f. Strøm, úr Trongisvági og Peter Mohr Dam av Tvøroyri. Hann var giftur við Oddvør Sólvá f. Hovgaard av Tvøroyri. Hann var útbúgvin Maskinverkfrøðingur í 1964. Hann varð valdur á Føroya Løgting í 1970 fyri Javnaðarflokkin í Suðuroyar valdømi. Hann varð valdur inn fyri Suðuroyar valdømi øll árini frá 1970 til 1990, tá hann stillaði upp fyri Suðurstreymoyar valdømi og varð valdur inn har og umboðaði Suðurstreymoy á Føroya Løgtingi árini 1990 - 1994. Hann var Føroya løgmaður fimm ferðir og fólkatingslimur frá 1987-88[2] og 1990-94. Hann tók seg aftur sum løgmaður 18. februar 1993 orsakað av fíggjarkreppuni og av heilsuávum. Marita Petersen tók við sum løgmaður eftir hann.
Hann var undirstjóri fyri Føroya Realkreditt frá 1981–1985 og aftur frá 1989 til hann doyði í 2005.
Eitt ið verður mett at vera tað størsta ið hann uppnáddi sum politikari, var tá ið hann megnaði at gera eina avtalu við táverandi danska forsætisráðharran Poul Schlutter, at Føroyar kundu yvirtaka undirgrundina og fingu øll rættindini til undirgrundina ið hoyrir til Føroyar. Yvirtøkan av undirgrundini fór fram í 1992.[3]
Tíðarlinja[rætta | rætta wikitekst]
- 1970 - 1994 Løgtingslimur.
- 1970 Landsstýrismaður
- 1970 - 1981 Løgmaður.
- 1981 - 1985 og frá januar 1989 til 2005 undirstjóri í Føroya Realkreditstovni (Færøernes Realkreditinstitut).
- 1985 - 1989 Løgmaður.
- 1987 - 1988 fólkatingslimur.
- 1989 - 1991 Nevndarsess í Norðurlandaráðnum.
- 1990 - 1994 Fólkatingslimur.
- 1991 - 1993 Løgmaður.
Keldur[rætta | rætta wikitekst]
- Løgtingið 150 - Hátíðarrit. Tórshavn 2002, Bind 2, s. 265 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Norskamerikanarar (enskt: Norwegian Americans) eru fólk ættað frá norsku niðursetufólkunum í USA. Flestu tilflytararnir, sum búgva í norðurríkjunum, eru úr Skandinavia. Nú á døgum búgva um 4,643,339 norskamerikanarar í USA. Fyrr búði mesta fólkið á bygd og livdi av landbúnaði, men so hvørt ídnaðurin hevur ment seg, eru alt fleiri og fleiri fólk flutt til býirnar at búgva. Flestu fólk av norskari rót, búgva í t.d. Minnesota, Dakota og Wisconsin.
Hóast flestu norskamerikanar nú á døgum hava lagað seg til at liva sum fólkið í USA, hava teir goymt mentan sína, t.d. málið og listina. Mangir halda enn fast við gamlan sið og egna mentan. Nógv eru tey, ið eiga norsk klæði og nýta tey í veitslulag, á stevnum og tá dansað verður. Norskur tónleikur og matur er væl dámdur í t.d. Minnesota. Árligar skíðkappingar, til dømis snirr, lop, strok og langrenn, hava alstóran áhuga ímillum norskamerikanska fólkið.


text:
Hetta er tíðin, tá ið flest fólk plaga at fara í summarfrí. Tíðin, tá ið vit seta ferðina niður og slappa meir av. Vit vilja fegin síggja heimin. Vilja út. Ymiskt er, hvagar fólk fara at ferðast. Summi fara í útlond, í aðrar mentanir. Onnur ferðast í egnum landi.
Vit fara við hesum at heita á fólk um at taka Vencil við sær, tá ið tey fara út í verðina at ferðast ella ferðast í egnum landi. Stuttligt hevði verið, at fingið nógvar myndir við Vencli, har hann førir seg fram í stórbýum, uppi á fjøllum, við standmyndir ella á onkrum heilt, heilt øðrum staði.
Her eru nakrar myndir, har Vencil hevur verið sær ein túr við góðum fólki.
Tit kunnu senda inn myndir av Vencli á ferð til: vencil@vencil.fo
OMR/AÓD


text:
Sverri Egholm
09.01.2017 - 15:30
Í annaðkvøld frá kl. 17 til 20 skipar Slowfood Føroyar fyri Diskosuppu tiltaki í Perluni, har vit varpað ljós á matoyðsl.
Á, Miklagarður, Mylnan og PH Heilsøla stuðla við avlopsgrønmeti og frukt, sum vit luttakararnir í felag skera og koyra í ovurstóru suppugrýtuna.
Skiparin og kokkurin Birgir Enni av Norðlýsinum syrgir fyri, at suppan fær rætta smakkin.
Umframt leskiligu suppumáltíðina verður annað áhugavert á skránni gjøgnum kvøldið. Millum annað Olgu Biskopstø, sum er stovnari av Slowfood Føroyar, David Rodriguez, kandidatritgerð um matoyðsl í Tórshavnar kommunu og øðrum.
Tiltakið og máltíðin er ókeypis og øll eru vælkomin, ung sum gomul, siga fyrireikararnir. Tónleikur verður eisini.
Tey vitjandi verða biðin um at taka egna suppuskál og skeið. Fyrireikararnir hava knívar og skeribretti til øll.


text:
Minnissteinur yvir Poul F avdúkaður.
Nógv fólk var komið saman í Froðba seinnapartin sunnudagin 17. juni 2007, tá minnissteinur yvir skaldið Poul F. Joensen varð avdúkaður. Tað er Lions Club Suðuroy, sum hevur tikið stig til at reisa hetta minnið um eitt av okkara gitnastu skaldum. Talan er um ein stein, sum er tikin úr haganum í Sumba við vælvild frá eigarunum. Og í steinin er so sett ein andlitsmynd av skaldinum, sum er gjørd hjá Nordisk Metalkunst hjá Kalsing í Danmark. Árni Ziska, steinhøggari, hevur syrgt fyri teksti og plássinum til myndina á steininum. Økið, har steinurin stendur, hevur Trúgvi Gudmundarson, grótlaðari, laðað. Minnissteinurin stendur við sonevnda Tarvafjósið í Froðba, tætt við heimið, í Kelduni, hjá Poul F. Joensen.
Hátíðarløtan byrjaði við at Óli Holm vegna Lions Club Suðuroy flutti fram røðu, skaldinum til heiðurs, har hann endaði við seinasta ørindi úr Langtan úr Útlegd. Eftir hetta segði Vilborg Michelsen, dóttir Poul F. nøkur orð, har hon greiddi frá um persónin Poul F., soleiðis sum tey kendu hann. Vilborg avdúkaði eftir hetta minnissteinin og takkaði Lions Club Suðuroy fyri at hava tikið stig til hendan minnisvarða um pápan. Vilborg takkaði eisini Hanus G. Johansen fyri at hava gjørt pápan so livandi aftur. Tá minnissteinurin varð avdúkaður, sang Hanus G. Johansen eisini nakrar sangir, har Poul F. átti orðini og Hanus hevði sett lag til.
Hanus G. Johansen sang nakrar sangir, har Poul F átti orðini og Hanus sjálvur løgini.


text:
Orð og lag: Herbert Brander
Týtt: Kajfinn Hammer
1. Frá Ljósins Ríki steig Guðs Sonur niður
sum menniskja í líki tænarans,
vár javnlíki í øllum her Hann gjørdist,
varð freistaður í øllum korum mans.
Niðurlag: Hann gongur um, ger væl og hjálpir øllum,
Hann byrðar ber og lekir hvørt eitt sár.
Hann er við Andanum hjá einsamøllum,
ber gjøgnum lívið heilt til ellisár.
2. Tú enn í dag Hans fótafet kanst hoyra
nú er tín frelsustund, á, ger títt val.
Um bert tú nart við faldin av Hans klæði,
tá vellir heilsubótin til tín sæl.
3. Tín neyð er stór, títt fall tú sáran iðrar,
tín trúgv ov veik og sveik á royndarstund;
men hoyr, Hann býður tær at koma aftur,
Hans náði nær til tín á evstu grund.
4. Í dag fer Jesus fram við hjarta tínum,
hvør veit um aftur Hann teg vitja man?
Sig, vilt tú ei til Frelsaran tær venda,
nú áðrenn sól tín ævigt seta man?


text:
Vágakórið fer at venja nýggja sangskrá
mentan08-01-2017 - 09:33 - Jóanis Nielsen
Mánakvøldið 9. januar fer Vágakórið undir seinna hálvár. Vant verður í gomlu skúlaauluni á Giljanesi hvørt mánakvøld kl. 19.30 – 21.30.
Kórið fer nú undir at venja nýggja spennandi sangskrá, og tí er lagamanni hjá nýggjum sangarum at koma við. Í kórinum eru í løtuni umleið 35 sangarar, sum halda tað vera stuttligt at syngja saman.
Men Nevndin vónar, at fleiri nýggir, sangglaðir sangarar leggjast aftrat kórinum.
Góðu umstøðurnar at hava kór í Vágum eiga at síggjast og hoyrast aftur, tí í okkara vøkru oyggj finnast nógv fólk við góðari rødd, sum við hollari leiðbeining kunnu gerast partur av einum væla kóri.
Verið tí hjartaliga vælkomin at syngja við Vágakórinum mánakvøldið 9. januar kl. 19.30. í gomlu skúlaauluni á Giljanesi.


text:
VITRA gevst
Bókapallurin VITRA, sum Sprotin stovnaði í 2011 letur aftur. Orsøkin til stigið er, at alt ov fáar e-bøkur koma út á føroyskum. Tískil er ikki neyðugt við einum felags palli.
Vit harmast sjálvandi, at tað ikki koma fleiri føroyskar e-bøkur út, og vilja illa sleppa tankanum við Vitru, tí fer Rit & Rák við Kára Árting at halda fram við virkseminum. Virksemið er flutt til ritograk.fo
Annars halda vit í Sprotanum fram at geva okkara útgávur út sum e- og ljóðbøkur, og hesar kunnu sjálvandi eisini keypast á sprotin.fo.


text:
Jens Hákun Leo
10.01.2017 - 17:40
Tíðindi > Tíðindi > Danmark
Løgreglan í Eystur Jútlandi í Danmark hevur nú, sambært donskum miðlum, boðað frá í einum tíðindaskrivi í dag, at hon metir, at tað eftir øllum at døma var ein 45-ára gamal maður, sum í gjár drap familju sína, konu og fýra børn, áðrenn hann sjálvur gjørdi sjálvmorð.
Hendingin fór fram í heiminum hjá familjuni á Amstrup Bakke, sum liggur sunnanfyri Ulstrup í Eystur Jútlandi.
Tað var um middagsleitið í gjár, at løgreglan á staðnum fekk eina fráboðan um, at okkurt óvanligt var hent í húsinum, sum standa í einum friðarligum íbúðarøki á Amstrup Bakke. Løgregla og sjúkrabilar vórðu send á staðið, har tey funnu seks fólk deyð, tvey vaksin og fýra børn.
Tann deyða kvinnan var 42 ára gomul, meðan børnini, tveir dreingir og tvær gentur, vóru 16, 11, 6 og 3 ára gomul.
Løgreglan afturvísir gitingunum, sum hava verið, um at tað var ein gassleki, ið var orsøkin til, at tey seks fólkini doyðu.
Løgreglan vil ikki úttala seg um motivið, ella motivini, handan drápini, ella hvussu fólkini eru dripin.


text:
Washington
Henda greinin er um lutstatin Washington. Sí Washington, D.C. fyri at lesa greinina um høvuðsstaðin District of Columbia.
Washington (enskt: State of Washington) er ein lutstatur í Sambandsríkinum Amerika við umleið 6,7 mió. íbúgvum. Olympia er høvuðsstaðurin og Seattle er størsti býurin. Í 1889 bleiv Washington stakríki í USA. Í norðri hevur Washington mark við Kanada (landslutur: British Columbia), í eystri við Idaho, og í suðri við Oregon. Í vestri liggur Kyrrahavið. Eyknevni er Hin Veturgrønstaturin (enskt: The Evergreen State).
Ein heitur streymur, sum kemur frá Ásia, ger, at vetrarnir her verða lýggir. Sumrini eru eisini oftast góð, men um heystarnar regnar ógvuliga illa, og ofta liggur skadda á fjøllunum.
Búskapur[rætta | rætta wikitekst]
Skogbrúk[rætta | rætta wikitekst]
Só nógvur skógur veksur í Washington, at hann er 3/5 av allari víddini, tað mesta er nálaskógur. Í skógunum búgva mest veiðimenn, og kann tað vera ógvuliga langt millum teirra. Summir av veiðimonnunum eru eisini indiánar. Dýrum er nógv av. Har eru til dømis márar, bisamrottur, geypur, elgsdýr, bjarnir, bævrar, hjørtir, o.o. Í skóginum búgva eisini viðahøggarar, og so nógvur viður verður høgdur, at einki stat í USA flytur slíka nøgd av timbri út sum Washington. Nógv av viðinum verður málið til sellulosu og pappír. 1000 t. av pappíri gera tey størstu virkini um dagin.
Við hvørt kann tað henda, at eldur kemur í skógin, og tá kann brenna í fleiri dagar. Av slíkum eldi stendst ofta øgiligur skaði, og bæði í Oregon og Washington verður nógv gjørt fyri at fáa fólk, sum ferðast á skóginum, at ansa væl eftir eldi. Teir hava eisini bygt vakttorn í skóginum, har menn sita og boða frá, tá ið eldur er íkomin. Summastaðni nýta teir flogfør. Menn standa so altíð til reiðar at fara at sløkkja, og tá ið boðini koma, halda teir avstað, og vegurin er langur og ringt at koma fram, verður farið við flogfari, og so mugu sløkkingarmenninir fara niður frá flogfarinum í fallskíggja.
.


text:
Nia Long
Nia Talita Long (fødd 30. oktober 1970) er amerikanskur sjónleikari. Hon er mest kend fyri at spæla við í sjónvarpsrøðunum The Fresh Prince of Bel-Air og Third Watch og í filmunum In Too Deep, Boyz n the Hood, Friday, Boiler Room, Soul Food, Love Jones, The Best Man, Big Momma's House og teimum eftirfylgjandi filmunum til teir báðir síðstnevndu. Foreldur hennara eru ættaði úr Trinidad og Grenada. Nia var bert tvey ára gomul tá ið foreldur hennara vóru skild. Fornavn hennara, Nia, er ein av teimum sjey døgunum í Kwanzaa (høgtíð, ið heiðrar afrikansku ættarbondini hjá afrikanskum-amerikanarum), og merkir endamál á Swahili.


text:
Orð og lag: Ókendur
Týtt: Kajfinn Hammer
1. Kom, kæri Jesus, eg biði,
gev mær Tín Anda og frið,
kom, gev mær lív, gev mær styrki,
gev mær Tín kærleika við.
2. Jesus, Tú veitst, at mær leingist
at kunna vitna um Teg;
Jesus, mær leingist at kenna
Andans og Sannleikans veg.
3. Hvílu Tú gevur tí troytta,
balsam til svíðandi sár,
gleðinnar lekjandi olju,
fagnaðar lívsæla vár.
4. Tú ert í oyðimørk keldan,
lívsæla várregnið blítt;
lat Tína lekjandi megi
flóta inn í hjarta mítt!
5. Tú hevur vísdóm at geva,
hugbirting nýggja og ljós,
veikleika broytir til styrki,
beinir meg á rætta kós.
6. Jesus, tað eru tíverri
so mong, sum ei kenna Teg her;
Jesus, á, gev mær ta náði,
at siga teim hvør ið Tú er’!
7. Jesus, tað myrknar um heimin,
vónloysismerkt henda tíð;
Jesus, á, loyv mær at bera
ein boðskap, sum frelsa er í.


text:
Skalli undir fjally byr garpar til hann ríða:
Táð var honum til eydnu lagað hann átti dóttur fríða.
Há trummar i h[]ll hermenn ríða fram
Jomfrú leikar i lundum við tann edilmann.
Eirikur gongur frá srtondum nidan ein vid ongar sveinar
Hann saer frúgv við akur sita talar við hana eina.
"Tað var maer til eydnu lagad eg skuldi akur goyma
Siti eg úti árla og síðla eg kann ikki vánir gloyma."
"Eg vi teg við s[]mdir fá, ást og góðan vilja
fagra teg so til hallar heim, og teg frá vánum skilja."
Risin gonir frá srtondum niðan ein við ongar sveinar
hann saer frúgv við akur sita talr við hana eina.
Kjaftur hans er ógviligur, nasarnar taer eru langar
So eru hansara kjálkabein sum fjórðung var at ganga.
"Tá ið tú kemur í trongan skógv, tú hav vael onnur klaeði
Rív upp á teg bj[]rkuvid, tad javnt við j[]rdina dragi!"
"Navn hevur tú av neyðum fingið so tíni klaeði skorjn
Tað er ikki á tínari aevi tú hevur tað tílíkt Borið!"


text:
Jon Bon Jovi
Jon Bon Jovi (føddur John Francis Bongiovi 2. mars 1962 í Perth Amboy, New Jersey, USA) og er ein amerikanskur sangari, tónleikari, sangskrivari og sjónleikari. Hann er forsangari í rockbókinum Bon Jovi, og spælir m.a guitar, klaver, munnharpu og trummir.
Hann er uppvaksin í Sayreville, og gekk á Sayreville War Memorial High School. Hann skifti navnið til Jon Bon Jovi, tá hann ognaði sær eina plátu sáttmála við Mercery Records (tann seinri Island Records). Jovisa pápi, Tony Bongiovi átti plátustudio the Power Station, har hann fekk arbeiði sum sting-í-rendan-drong. Eftir teirri ordineraðu upplatingartíð, kundi hann frítt brúka studioi, har hann benyttaði sær, at innspæla sína demo plátu – við hjálp av sínum pápabeiggja. Hendan plátan bleiv seinri útgivin í 1999, sum John Bon jovi: The Power Station Years.
Tann 29. Apríl 1989 bleiv Jon Bon Jovi giftur við gentu síni, sum hann hevði verið í parlagi við, frá ítróttartíðini, Dorothea Hurley, í Graceland Chapel í Las Vegas, Nevada. Tann 31. Mai 1993 átti hon tað fyrsta barni, dótturina Stephanie Rose, hareftir 3 synir: Jesse James Louis Bongiovi (19. februar 1995), Jacob Hurley Bongiovi (7. mai 2002) og Romeo Jon Bongiovi (29. Mars 2004).
Jon Bon Jovi hevur verið við í einari langari røð av filmum, og í ymiskum sjónvarpsrøðum. Harumframt hevur hann selt yvir 120 milliónir plátir við bólkinum Bon Jovi, har Jovi sjálvur hevur útgivið tær báðar solopláturnar, Blaze of Glory (1990) og Destination Anywhere (1997).
Jovi hevur eisini arbeitt við vælgerðandi arbeiði innan fyri m.a teir paralympisku leikirnir, Amerikanski Reyði Krossur, the Elizabeth Glaser Pediatric AIDS Foundation, og aðrar vælgerir og bólkar. Í septembur 2005 undir einum viðvirknum í einum Oprah Winfrey-show, gav bólkurin Bon Jovi eina millión amerikanskar dollarir til hennara Angel Network.[1]
Í 2004 stovnaði hann tað amerikanska fótbóltsfelagið, Philadelphia Soul (amerikanskur fótbóltur), sum hann eisini var eigari av. Felagið spælir í Arena Football League.


text:
Margrethe II
Margrethe II ella Margreta II (Margrét Þórhildur II) (f. 16. apríl 1940) er drotning í Danska kongaríkinum, og altso eisini í Føroyum og Grønlandi. Dóttir kong Frederik IX og drotning Ingrid, sum var fødd og uppvaksin í Svøríki. Hon er gift við prins Henrik (f. 1934), sum er úr Fraklandi og upprunaliga æt Henri Marie Jean André greivi de Laborde de Monpezat. Tey eiga synirnar Frederik (f. 1968) og Joachim (f. 1969).
Vitjanir í Føroyum[rætta | rætta wikitekst]
Margrethe II hevur javnan vitjað í Føroyum. Fyrstu ferðirnar við foreldrum sínum, og seinni í fylgi við manni sínum og viðhvørt synunum eisini. Tá hon vitjaði í Føroyum í 2005, var krúnprinsaparið Frederik og Mary eisini við.


text:
Hagtøl og kanningar 2014
Gistingarhagtøl frá Hagstovu Føroya
Gistingarhagtølini frá Hagstovu Føroya vísa til deils á hvar ferðafólkini koma frá, hvussu tey búgva tá tey eru í Føroyum og hvar tey búgva. Eisini sæst yvirlit yvir tann samlaða kapasitetin.
Búskaparligi týdningurin av útlendsku ferðafólkunum
Hagstovan hevur eftir umbøn frá Visit Faroe Islands kannað búskaparligu árinini av keypinum hjá útlendsku ferðafólkunum, ið koma til landið.
Hagtøl fyri ferðafólkaskip (cruise)
TAKS samlar tøl fyri tey ferðafólk ið vitja við ferðafólkaskipunum. Tølini eru deild upp eftir tjóðskapi.


text:
Sørvágur og sørvingar I
Útgávudagur: 14/12-1995
ISBN nr: 99918-934-1-5
Stødd: 512 bl.s.
Skreyt innbundin.
Śtseld frį forlagnum.
Eitt brot úr bókini:
NAKRAR HUGLEIÐINGAR UM SØRVÁG
Søgnin sigur at norðbúgvin "Sørli" bygdi Sørvág
fyrst, tað er væl møguligt, men eingi prógv eru
tó funnin fyri tí. Summir siga, at hann nevndist "Servin",
men har heldur m.a. Mikkjal á Ryggi, at teir munnu hava blanda við
Severin Fohrman, dani, ið mitt í 1600-talinum keypti jørðina
í Sørvági frá Benkenstockunum, og sum stutt
eftir seldi alla jørðina aftur; hann var av føroyingum
róptur "Servin". Tað er væl hugsandi, at bland er komið
í sagnirnar har. Sørli skuldi eiga tríggjar døtur:
"Ytra", "Notra" og "Sutra", og býtti hann jørðina í
bygdini ímillum tær, í tað triðingsbýti,
ið enn er. Men tann parturin av søgnini man vera lítið
eftirfarandi. At haganøvnini koma av ættunum: norður og
suður, fyri Norður-og Suðurtriðing, man fáður
ivast í, og Úttriðingur hevur so fingið sítt
navn av, at hann er uttastur ella gongur út í hav. Nær
Sørvágur er bygdur er ilt at siga, summir halda, at landið
var býtt sundur longu við landnámi, ella stutt eftir,
um ár 900. Onkur heldur um ár 1000. Mikkjal á Ryggi
nevnir í Miðvinga søgu, at tað er ikki líkt
til at Miðvágur er "landnámsbygd" ella garður, men
er bygd seinni. Hetta sigur okkum, sum eisini Kjartan Danielsen førir
fram í bók síni "60 tals systemet og det Færøske
landnam", at roknast má við, at landnámsgarðarnir
í Vágum hava verið: Sandavágur, Sørvágur
og Bøur. Har tær 180 merkurnar í Vágum hava
verið javnt býttar millum bygdirnar, á 60 Mk. hvør.
T.v.s. at Bøur, sum í dag bert hevur 18 Mk. hevur átt
allan norðara partin á Vágoynni, men hevur seinni mist
stóran part av síni jørð, har kunnu vera fleiri
grundir, t.d. at kongsjørð er umløgd til hinar bygdirnar,
við tað at festarnir hava búð har o.l. Vert er at geva
gætur, at løgmaður seinni búði í Sandavági
og prestur í Miðvági; tað hevur óivað
ikki havt lítið at týða í tí sambandi.
Jørðin sum í dag hoyrir til Miðvágs, hevur
so upprunaliga verið nøkunlunda javnt býtt millum hinar
bygdirnar, tað norðasta hava bíggjarmenn havt, meðan
sørvingar og sandavágsmenn hava havt hvør sína
helvt av restini. Tað ið eisini, hugsi eg, loysir gátuna,
ið fólk leingi hava trætst um, hví tað stóra
vatnið í Vágoynni kallast "Sørvágsvatn".
Um tað er rætt, at Miðvágur ikki var landnámsbygd,
sum jú Mikkjal á Ryggi grundgevur væl í síni
Miðvinga søgu, tá hann nevnir t.d. um tað "gomlu
gøtuna" til Sørvágs, ið gekk niðan á
gøtuna frá Sandavági, heldur enn beinleiðis, hvat
hon ikki gjørdi fyrr enn seinni o.s.fr. So má jarðarbýtið
hava verið sum áðurnevnt. Men so hevur Vatnið jú
ligið alt sum tað er í Sørvágs haga, so er
tað heldur ikki løgið, at tað varð rópt "Sørvágsvatn".
Her er vert at viðmerkja, at ikki í einum einasta gomlum skjali
kanst tú finna navnið "Leitisvatn", ið summir nú
kalla Vatnið, men í skjølum heilt aftur í 1600-talið,
verður Vatnið antin rópt "Vandet mellem Midvaag og Sørvaag",
"Det Store vand mellem..." ella oftast "Sørvaags-vandet". Hetta
nevni eg bara, ikki tí, um onkur vil kalla Vatnið okkurt annað,
so má tað vera teirra søk.
Viðvíkjandi bygdanavninum, so halda summir, at tað kemur av tí nógva sandinum, sum norðbúgvarnir nevndu "seyr", so at bygdin upprunaliga hevur itið "Seyrvágur", tað fatan hugsi eg teir flestu fornfrøðingarnir hella til. Tað verður sagt, at summir fyrst í tríatiárunum og í fýratiárunum byrjaðu at nevna Sørvág fyri "Seyrvág", og fekk hetta frá tí "almenna" góða undirtøku í nøkur ár, við tað at øll skjøl og stempul hjá m.a. Sørvágs Sjúkrakassa, Arbeiðsmannafelagnum, kommununi og fleiri vinnufyritøkum frá teirri tíðini vóru merkt "Seyrvágur" og gongur hetta eisini aftur nógva aðrastaðni frá tí tíðini, men seinni eru menn í bygdini tíbetur farnir frá hesum aftur og nýta nú gamla vakra navnið Sørvágur, og man tann einfaldasta grundin, hugsi eg sjálvur, vera hon, at Sørvágur er vakrari enn "Seyrvágur", sum í okkara oyrum ljóðar bæði fremmant og enntá óføroyskt, tað skurrar sum sagt verður. Men um vit so hella til tað fatan, at navnið stavar frá "seyr", sandinum, so eru tó eingi prógv fyri tí, og má hetta tí bert standa sum eitt ástøði, og als ikki sum nakar veruleiki, tí tað veit einfalt eingin í dag. Hví eitur tá t.d. Sandavágur, sum eisini var landnámsbygd so ikki "Seyrvágur" = Sandavágur, um navnið stavar frá "seyr" = sandinum ? Her er okkurt, ið ikki samsvarar, hugsi eg. Tá er søgnin, at maðurin, ið bygdi Sørvág fyrst, æt Sørli, líka eftirfarandi, ella líka óeftirfarandi, um tú vilt. Tað einasta vit vita við vissu er, at tey síðstu 600 árini kann tað skjalprógvast, at bygdin hevur itið "Sørvágur" við Ø. Eg havi eisini ta fatan, at málfrøðingar í dag eru samdir um, at navnið, sum vanliga verður nýtt og sum í longri tíð hevur verið nýtt, eigur at vera viðurkent sum rætta navnið. Tað kann eisini nevnast, at eldri sørvingar altíð hava verið sera harmir um hetta "óskilið" ikki at nevna bygdina við sínum rætta navni, sum okkara forfedrar hava nýtt í øldir, men tíbetur er hetta, sum funnið var uppá í tríati/fýratiárunum, nú fána burtur aftur og hevur ikki vunnið frama millum bygdarfólkið.
At menn hava sett seg niður í Sørvági er einki at undrast á, Sørvágsfjørður er náttúruhavn og Sørvágur liggur inni í einum væl vardum firði, sum norðbúgvarnir eisini vóru vanir við úr Noregi og hava teir tí trygt kunna lagt síni langskip á vánni her.
Útgravingar síðst í fimtiárunum og fyrst í sekstiárunum hava víst, at teir fyrstu, sum búsettu seg her, búðu uttanfyri Kirkjuánna og eru fleiri toftir funnar har, m.a. har gamla fimleikarhøllin er og svimjihylurin og oman í nýggja kirkjugarðin. Onkur heldur, at grundin til, at tey fyrstu búsettu seg har úti, er, at tað við fyrsta eygnakast er tað staðið í bygdini, har tað lívir móti øllum veðri. Men seinni fluttu fólk millum áirnar Kirjuá og Stórá at búgva, og er tað har tann gamla kenda bygdin seinni stóð. Tað vísir seg eisini, at har millum áirnar er ógvuliga veðurgott, sjálvt um tað sýnist opið fyri, hetta eru menn sjálvandi komnir eftir upp gjøgnum tíðina, og búsettu seg tí har seinni. Annars eru toftir eisini funnar úti á Kettusnøklunum rópt, og eitt pláss stutt heimanfyri har, nevnist úti á Toft, og sigur navnið seg sjálvt. Har kundi tað hugsast, at tann ella teir, ið hava átt Úttriðing hava búð á síni egnu jørð, sjálvt um vit vita, at øll bygdin seinni var heimrust, t.v.s. felagsogn fyri allar hagapartarnar, men hetta kundi, sum sagt, verið tekin um, at bygdin møguliga einaferð hevur verið býtt í tríggjar býlingar, men hetta eru tó bert gitingar. Bygdapartarnir heimi í bygdini hava óivað verið "Norð í húsi" og "Yviri í húsi", meðan býðlingurin úti á Toft, óivað hevur itið "Úti við Garð" ella okkurt líknandi. Nøkur gomul skifti tíðliga í 1700-talinum vísa klárt, at Úttriðingur fyrr hevur verið róptur "Garðshagi" ella líknandi, við "Garð" navninum uppií. (Sí m.a. skifti frá 14.10.1718).
Tað sum eisini er vert at hugsa um, er, hvussu tað ber til, at fyrsti kirkjugarðurin/ gravstaðið (sí um tað undir Hús 9) hevur verið millum áirnar, har bygdin seinni kom at vera, meðan hann seinni var fluttur út um Kirkjuánna, har bygdin áður hevði verið. Óivað er tað so, at fólk helst vildu hava gravstaðið passaliga langt burtur frá húsum.
Í 900-11/1200 hugsi eg, at bygdin hevur verið uttanfyri kirkjuánna. Í 12/1300-talinum er líkt til, at bygdin er flutt millum áirnar, og hevur tá ein býlingur eisini verið úti á Toft og út eftir tann vegin út á Kettusnøklarnar, har toftir eru funnar, tá grivið hevur verið út fyri sethúsum tíðliga í 1900-talinum (sí u. Hús 103 og 110). Hesin býlingur úti á Toft er so útdeyður antin í 1300-talinum ella í 1500-talinum. Í 16, 17 og 1800-talinum hugsi eg, at bygdin bara hevur verið millum áirnar. Onkur heldur at býlingurin úti á Toft og út tann vegin, møguliga eru útdeyðir av svartadeyða, ið var í 1349/50 og hava fólk tí ikki tora at búsett seg aftur har í gamlari tíð. Sambært teimum, ið funnu hesar toftirnar, so hildu teir, at tær stavaðu ikki seinni enn frá 1500-talinum. Tað er ikki fyrr enn í seinnu helvt av 1800-talinum, at fólk fluttu út aftur um Stórá at búgva.
Um fólkatalið áðrenn 1801 er ilt at meta um, tí vit hava einfalt ikki nøvnini á øllum teim fólkum, ið tá livdu, tí tað er langt frá, at skifti eru eftir øll, tí er tað sera trupult at finna navnið á nógvum fólkið fyri hesa tíð, tó nógv kann finnast á ymiskan hátt. Søgnin sigur, at í 1600-talinum vóru bert 7 hús í Sørvági, og Paulina í Búðini (1853-1947) visti at siga frá teim gomlu, at í 1700-talinum vóru 11 hús í Sørvági, og samsvarar hetta sera væl við tær skrivligu keldurnar. Vit kunnu soleiðis sláa fast, at Sørvágur hevur verið ein sera lítil bygd. Í 1801 eru bert 86 fólk í bygdini og 19 hús, og út frá teimum upplýsningum, ið eg havi, hevur fólkatalið verið nøkunlunda tað sama í 1700-talinum, meðan tað í 1600-talinum klárt hevur verið minni, kanska ikki meir enn 50 og í 1500-talinum er líkt til, at tað neyvan hava verið stórt meir enn eini 30-40 fólk í bygdini. T.d. í Jarðarbókini fyri 1584 eru bert 3 bøndur, t.v.s. ein til hvønn hagan, og hava teir eisini havt búgvandi í smáum kroysum eini 10-12 húskallar og arbeiðskonur hvør.
Í 1801 búgva 482 fólk í Vágum og Mykinesi og er Sørvágur tá tann minsta bygdin av teim størru bygdunum. Býti er hetta:
Bygd: Fólk: Hús:
Sandavágur: 110 23
Miðvágur: 145 36
Sørvágur: 86 19
Bøur/Gásadalur: 66 13
tilsamans: 407
Mykines: 75 17
Tilsamans: 482 (Vágar og Mykines)
Seinni fór Sørvágur at taka seg fram, og í 1890 kom hann upp um hinar báðar størru bygdirnar (Miðvág og Sandavág) í fólkatali, og hevur Sørvágur síðani havt munin og nú hevur Sørvágur gott 100 fólk fleiri enn næsta bygdin Miðvágur.
Við fólkateljingina 1966 og 1970 er býti millum bygdirnar
í Vágum hetta:
Bygd: 1966: 1970:
Sandavágur: 663 649
Miðvágur: 803 802
Vatnsoyrar: 39 51
Sørvágur: 928 957
Bøur: 33 36
Gásadalur: 32 26
Mykines: 92 63
Tilsamans: 2.590 2.584
Eg skal her nevna fólkatalið í Sørvági
við fólkateljingarnar, ið verið hava í 1800-talinum:
Ár: Fólk: Hús:
1801: 86 19
1814: 85 24
1821: 101 30
1822: 104 30
1826: 108 29
1834: 124 29
1840: 140 30
1845: 143 32
1850: 157 33
1855: 163 34
1860: 191 38
1870: 224 42
1880: 304 51
1890: 359 65
Nøkur tøl í 1900-talinum:
Ár: Fólk: Hús:
1901: 436 73
1906: 433 81
1935: 755
1945: 776
1966: 928
1970: 957
1972: 952
1974: 988
1975: 973 292
1994: 913 340 (50 hús standa tóm, 75 húsum býr bert eitt fólk í).
Stóri vøksturin í fólkatalinum í
Sørvági í 1800-talinum, sigst at koma av, at Sørvágur
tá var roknaður sum eitt óvanliga gott útróðrarpláss,
søgnin sigur, at í Sørvági nýttist einum
bert tráðu og pott fyri at klára seg. Hetta gjørdi,
at nógvir avbygdamenn settu seg niður her, fleiri komu við
stórum húski, sum vit koma at síggja, tá ið
vit gjøgnumganga ættirnar.
Eftir 1900 er tað ein royndur lutur, at fólkatalið er vaksið til uml. 1000 fólk. Í 1980-unum segðist fólkatalið í bygdini eitt skifti at vera omanfyri 1000, men tað er so við stóru fólkafráflytingini, ið nú hevur verið, komi niður um fólkatalið í 1966.
Annars kunnu vit síggja, at ómetaliga nógv, ið fødd eru í Sørvági, eru flutt av bygdini gjøgnum alla 20-indu øld. Serliga til Havnar og niður til Danmarkar.
..........


text:
Vestmanna
Vestmanna er ein bygd í Føroyum, sum liggur á vestursíðuni av Streymoynni. Vestmanna er eisini ein kommuna. Alt sambandið millum Vágar, og floghavnina í Vágum, og restina av Føroyum gekk fyrr um Vestmanna. Áðrenn undirsjóvartunnilin til Vágarnar kom, var atløgubryggjan í Vestmanna brúkt til ferðasambandi sjóvegis millum Streymoynna og Vágarnar. Í Vestmanna er Fiskivinnuskúli, SEV verk, handlar, matstova, og mangt annað.
Í fólkaskúlanum ganga yvir 200 næmingar. Umframt fólkaskúlan er fiskivinnuskúli í bygdini (Føroya Yrkisskúli fyri Fiskiídnað og Havbúnað), Fiskivinnuskúlin kom í 1987, hann er ein gymnasialur skúli, tvs. at næmingarnir sum ganga har fáa eina miðnámsskúla útbúgving.[2] Á fiskivinnuskúlanum ganga vanliga millum 30 og 40 næmingar. Fiskivinnuskúlin flutti inn í nýggj hølir niðri á bryggjuni í mars 2009. Skúlin er har sum gamla ferjulegan í Vestmanna var fyrr.
Innihaldsyvirlit
Búskapur[rætta | rætta wikitekst]
Til bygdina hoyra fimm størri fiskifør og nøkur fiskifør undir 20 skrásett bruttotons. Á fjørðinum eru tvær alistøðir og á landi eru tvey flakavirki, harav annað í stóran mun er sláturvirki, sum tekur ímóti og hagreiðir alifisk. Í bygdini er ein útflutningsfyritøka, eitt plastvirki (Vest Pack), skipasmiðja, oljugoymsla, fleiri fyritøkur í byggivinnuni, bilverkstøð og aðrar tænastu- og ídnaðarfyritøkur, umframt stóra vatnorkuverkið hjá SEV. Grundvøllurin undir landsumfatandi felagskommunala elfelagið varð í síni tíð lagdur í Vestmanna.
Áhugaverd støð[rætta | rætta wikitekst]
Har er banki og sparikassi, gistingarhús, samkomuhús, ítróttarhøll, kirkja, prestur og prestagarður, kommunulækni og læknaviðtaluhøli, eldrasambýli, dagtilhald fyri eldri, undirhús, ungmannafelag, sangkór, bridgefelag og talvfelag. Í skúlanum er innbygdur svimjihylur, sum er bygdur í 1950. Í Vestmanna er ferjulega og ferðafólkafarstøð. Áðrenn undirsvjóvartunnilin millum Streymoy og Vágar varð liðugur, var Vestmanna miðdepilin fyri ferðasamband til Vágarnar og flogvøllin. Bilferjur sigldu millum Vestmanna og Oyragjógv á Vágoynni fleiri ferðir dagliga. Onkuntíð vóru tað tvey ferðamannskip sum pendlaðu aftur og fram allan dagin, tí tørvurin var so stórur at flyta fólk millum flogvøllin og Streymoynna. Eitt av ferðamannskipunum í Vestmanna var Sam, sum nú røkir farleiðina millum Kalsoynna og Klaksvík.[3]
Ferðavinna[rætta | rætta wikitekst]
Seinastu árini hevur Vestmanna ment seg nógv sum ferðavinnubýur. Vestmannabjørgini eru væl vitjað ferðavinnumál hvørt summar. Tað eru tvær fyritøkur, sum bjóða túrar til Vestmannabjørgini: Sjóferðir sum Skúvadal spf. eigur og rekur og Vestmannabjørgini spf. hjá Palla Lamhauge (eisini nevnt Sightseeing.fo). Kamping er omanfyri bygdina og møguleiki fyri at fiska har eru eisini til staðar. Einasta savn í Føroyum við voksdukkum, Søgusavnið í Vestmanna, er at finna í Vestmanna. Savnið læt upp í 2009.[4] Ein kunningarstova er í Vestmanna, sum nevnist Vestmanna Tourist Centre, tað er opið frá 1. mai til 30. september. Ein matstova er inni í Vestmanna Tourist Centre, hon er somuleiðis opin um summarið.[5] Eitt annað mat- og drekkistað er Bryggjan í Vestmanna. 7Adventures fyriskipar túrar við ATV akførum, gongutúrar, fiskitúrar, haruveiðu, síging og ymiskt annað.[6]
Ítróttur[rætta | rætta wikitekst]
VÍF er Vestmanna Ítróttarfelag sum fevnir um ítróttargreinarnar hondbólt, badminton og kappróður. Felagið eigur fleiri bátastøddir eitt nú Vestmenningur, sum er 10-mannafar, Havfrúhgving og Jómfrúgvin, sum eru 5-mannafør.[7]
Myndir[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ Logting.fo, 72 Uppskot til løgtingslóg um broyting í løgtingslóg um Føroya Yrkisskúla fyri fiskiídnað og havbúnað
- ↑ Visittorshavn.fo, Í Vestmanna er roki á tilboðunum
- ↑ Planet.portal.fo
- ↑ Visit-vestmanna.com, Matstovan Fjørukrógvin
- ↑ 7adventures.fo
- ↑ VIF.fo


text:
Prísir galdandi fyri keyp av tilfari til privat brúk
Prísir galdandi fyri tey, sum sjálvi hava verið partur í eini sending ella í einum broti (tað verið seg privatpersónar og teirra næstu avvarandi, fyritøkur ella stovnar), og prísir fyri undirvísingarstovnar (fólkaskúli, framhaldsdeild, miðnámsskúlar) og lesandi:
• Brot, partar, sendingar styttri enn 30 min.: 200 kr.
• Brot, partar, sendingar longri enn 30 min. upp til 60 min.: 350 kr.
• Brot, partar, sendingar longri enn 60 min. upp til 90 min.: 500 kr.
Fyri hvørt serskilt brot, part ella sending í somu røð eyka – verða lagdar 150 kr. aftrat. Prísirnir eru við MVG.
Gev gætur Viðvíkjandi nýtslutreytum verður víst til § 34 og § 12 í lóg um upphavsrætt.Tað merkir serliga, at upptøkurnar kunnu bert nýtast til ikki-vinnulig, innanhýsis, privat endamál.
Prísir galdandi fyri stovnar og fyritøkur
Prísir galdandi fyri stovnar og fyritøkur, sum IKKI sjálvi hava verið partur av eini sending ella einum broti, sum biðið verður um:
• Brot, partar, sendingar styttri enn 30 min.: 400 kr.
• Brot, partar, sendingar longri enn 30 min. upp til 60 min.: 650 kr.
• Brot, partar, sendingar longri enn 60 min. upp til 90 min.: 850 kr.
Fyri hvørjar 60 minuttir eyka – ella fyri hvørt serskilt brot ella sending í somu røð eyka – verða lagdar 250 kr. aftrat. Prísirnir eru við MVG.
Gev gætur Viðvíkjandi nýtslutreytum verður víst til § 12 í lóg um upphavsrætt. Tað merkir serliga, at upptøkurnar kunnu bert nýtast til ikki-vinnulig, privat endamál.
Prísir fyri útvarpstilfar til handilsligt og annað alment brúk
Tá útvarpstilfar verður keypt at brúka til handilsligt endamál, til almenna framførslu t.d. á framsýningum, til brúk á internetinum, til goldið skeiðs-, undirvísingar- ella kunningarbrúk osfr., eru serligir prísir galdandi, sum kunnu vera ymiskir, alt eftir samanhanginum. Fyrivarni verður tikið fyri eykakostnaði fyri gjald til rættindahavarar.
Gev gætur Ikki alt útvarpstilfar kann seljast til vinnuligt ella alment endamál. Víst verður til § 1og § 2 í lóg um upphavsrætt.Tað merkir serliga, at ein fortreyt fyri vinnuligari ella almennari nýtslu er, at tey, sum hava rættindi til tilfarið, skulu geva sítt samtykki.
Tí kann eykakostnaður fyri gjald til rættindahavarar koma afturat. Rættindahavarar eru vanliga tey, sum hava gjørt og framleitt tilfarið, men kann eisini vera Kringvarp Føroya sjálvt, um Kringvarpið við avtalu hevur yvirtikið rættindini. Tað áleggur tygum at tryggja, at tygum hava fingið øll neyðug rættindi til vega.
Samband
Setið tygum vinarliga í samband við útvarpssavnsvørð Benjamin Hansen við at senda teldupost til benjamin@kvf.fo við fyrispurningum um møguleikar, prísir og treytir fyri sølu av útvarpssendingum og -brotum til aðra nýtslu enn privat.


text:
Pixar
Pixar (merkir mynd á sponskum) var upprunaliga ein triðingur av teldu deildina hjá Lucasfilm. Deildin samstarvaði við, víðagitnu, special effects deildina ILM (Industrial Light and Magic) hjá Lucasfilm. Serliga vóru tað filmar, sum Star Trek II: The Wrath of Khan og Young Sherlock Holmes, ið arbeitt var við.
1985 var eitt trupult ár hjá Lucasfilm. Inntøkurnar vóru minkandi og fyritøkan hjá George Lucas var trýst fíggjarliga. Steve Jobs var stovnari av Apple, men valdi at seldi sín part av Apple í 1985. Hann leitaði eftir einari nýggjari verkætlan og Jobs keypti teldudeildina hjá Lucasfilm árið eftir, í 1986. Felagið bleiv doypt Pixar. Upprunaliga var Pixar ein deild, ið framleiddi (high-end) forrit. Hesi vóru nýtt til at gera teldu animering. Tað vóru tó fleiri starvsfólk, ið droymdu um at gera animeraðar filmar. Ein teirra var John Lasseter, hann hevði leingi framleitt stuttfilmar.
Summir stuttfilmar vóru nýttir, sum partur av reklamu fyri animatiónsforritini hjá Pixar. Marknaðurin fyri hesi forrit var tó ov lítil og húsagangurin nærkaðist. Neyðugt var at vinna pening og Lasseter byrjaði, saman við samstarvsfelagar, at framleiða reklamufilmar fyri onnur feløg. Hetta eydnaðist væl og Disney sá møguleikarnar í teldugjørdum filmum. Í 1991 bílegði Disney 3 filmar, fyrsti filmur skuldi á marknaðin í 1995. Hóast eigarin Steve Jobs var trýstur fíggjarliga valdi hann at halda á fram og gera filmarnar. Hetta var ein góð avgerð. Fyrsti filmar æt Toy Story, ið legði 530.000.000 $ eftir sær.
Um ein hyggur eftir filmarnar:
- Up (2009)
- WALL·E (2008)
- Ratatouille (2007)
- Cars (2006)
- The Incredibles (2004)
- Finding Nemo (2003)
- Monsters, Inc. (2001)
- Toy Story 2 (1999)
- A Bug’s Life (1998)
- Toy Story (1995)
Hava hesir samanlagt vunnið 22 Academy Awards og meira enn 3.2 mia $ eru tæntir inn. Hetta er methøgt í filmsídnaðinum.


text:
Framløguuppskot
VAGTTÅRNET
Spurningur: Heldur tú ikki, at um Bíblian er Guds orð, so átti hon at yvirlivað allar royndir at beina fyri henni?
Skriftstað: Es 40:8
Tilboð: Henda greinarøðin viðger, hvussu fantastiskt tað er, at Bíblian er blivin varðveidd heilt fram til okkara tíð.
VAGTTÅRNET (baksíða)
Spurningur: Eg kundi hugsað mær at vita, hvat tú heldur um henda spurningin. [Les fyrsta spurningin á síðu 16.] Summi halda, at átrúnaður bara er nakað, sum menniskju hava funnið uppá. Onnur halda, at Gud brúkar átrúnað til at draga okkum til sín. Hvat heldur tú?
Skriftstað: Ják 1:27
Tilboð: Henda greinin greiðir nærri frá, hvat Bíblian sigur um hetta evnið. Eg vil fegin koma aftur og tosa meira við teg um greinina.
GÓÐ TÍÐINDI FRÁ GUDI
Spurningur: Nógv halda, at profetiirnar í Bíbliuni minna nógv um tíðindini í dag. Kennir tú nakað av hesum aftur?
Skriftstað: 2Ti 3:1-5
Tilboð: Hetta heftið greiðir frá, hví hetta, sum verður nevnt her, í veruleikanum eru góð tíðindi. [Vís á 1. part, 2. spurning.]
GER TÍNA EGNU FRAMLØGU
Nýt sniðið í undanfarnu uppskotunum til at gera tína egnu framløgu.


text:
Capitalism: A Love Story
Capitalism: A Love Story er heitið á sætta dokumentarfilminum hjá Michael Moore (f. 23. apríl 1954 í Flint, Michigan) og hann verður frumsýndur í New York og Los Angeles tann 23. septembur 2009. Síðan verður filmurin vístur í restini av USA tann 2. oktobur. Enn er ikki vist, nær filmurin kemur hendan vegin. Moore hevur bæði langað út eftir bil ídnaðinum, skotvápnamentanini og Bush stjórnini í Amerika. Nú leypur hann í krovið á landsins fíggjarmynduleikum. Hann fer at snúgva seg um fígggjarkreppuna í heiminum og serliga í USA.
Filmurin er skýrdur at vera tann besti, sum Moore hevur gjørt. Í filminum greiðir Moore frá fíggjarliga skammlopinum, sum í fjør rakti heimin –og serliga Amerika. Í bretska blaðnum The Guardian fær filmurin 4 av 5 stjørnum. Filmurin verður lýstur sum eitt álop á kapitalistisku skipanina, har nakrir fáir gribbar skora vinningin og hava skuldina fyri neyð og armóð hjá milliónum av øðrum. Bankar og kapitalgrunnar eru teir óndu, sum gera so fløktar íløgur, at eingin hevur nakran møguleika at gjøgnumskoða tær. Filmurin er samansettur av søgum frá syndarligum mannalagnum, humori, happenings og filmsbrotum.
Umstríddi Moore eigur fleiri dokumentarfilmar, ið eru hægstir á toplistanum yvir dokumentarfilmar, ið hava vunnið flest filmar inn aftur.


text:
Ludwig van Beethoven
Ludwig van Beethoven (doyptur 17. desember 1770, deyður 26. mars 1827) var ein týskur komponistur og pianistur. Hann er ein av teimum mest týðandi týsku tónasmiðjunum og tann tónasmiðurin, ið hevur havt størstu ávirkan á menningina av týskum kompositiónstónleiki eftir 1800. Hansara best kendu komposisjónir eru nýggju symfoniir, fimm klaverkonsertir, 32 klaversonatir og 16 strúkikvartettir. Harumframt komponeraði hann kamartónleik, kórverk og sangir.
Beethoven varð føddur i Bonn, sum var høvuðsstaður í Kurfúrstadøminum Köln í tí Týsk-rómverska Ríkinum. Beethoven vísti at hann hevði góðar tónleikagávur longu sum smádrongur og fekk undirvísing av pápa sínum, Johann van Beethoven, og av Christian Gottlob Neefe. Hann búði tey fyrstu 22 árini í Bonn, síðan flutti hann til Wien, har hann byrjaði tónleikastudiir hjá Joseph Haydn. Í Wien uppnáddi hann skjótt at fáa viðurkenning sum opnåede klavervirtuos. Hann búði í Wien til sín deyða. Umleið ár 1800 versnaði hoyrn hansara, og tey seinastu tíggju árini av lívinum var hann nærum heilt deyvur. Hann gavst við at stjórna orkestrum og við at geva almennar konsertir, men bleiv tó við at komponera tónleik, nógv av hansara best umtóktu verkum eru frá hesi tíðini.
Verk[rætta | rætta wikitekst]
Meðan verk Beethovens frá hansara ungdómstíð hoyra til wienklassicismuna og hava felagstrekk við verkini hjá Mozarts og Haydn, so kunnu hansara seinnu verk sigast at vera ein yvirgangur millum wienklassicismuna og romantikkin. Hansara yvirlit yvir verk inniheldur eitt nýggju symfoniir, fleiri orkesturuvertyrir, 5 pianokonsertir, 1 violinkonsert, 32 pianosonatir, 10 violinisonatir, fleiri kamartónleikaverk (eitt nú 16 strúkikvartettir, pianotrioir og operaina Fidelio.
Størsti týdningur Beethovens liggur í hansara symfonisku verkum, sum longu í Eroica'ini umdefinerar tónleikaformin, læt upp fyri ríkari instrumentering og fyri tað tíðarskeiðið, ógvusliga dynamikkin, harumframt stakk hansara tónleikur út í kortið hvønn veg ið komandi ættarlið út skuldu fara í framtíðar symfonium. Hareftir noyddust øll symfonisk verk finna seg í at verða samanborin við verk Beethovens:
- Symfoni nr 1 C-dur op.21 (1799-1800, fyrstu ferð framført 1800)
- Symfoni nr 2 D-dur op.36 (1801-1802, fyrstu ferð framført 1803)
- Symfoni nr 3 Ess-dur "Eroica" op.55 (1803, fyrstu ferð framført 1805)
- Symfoni nr 4 B-dur op.60 (1806, första uppförande 1807)
- Symfoni nr 5 c-moll "Lagnusymfoniin" op.67 (1807–08, fyrstu ferð framført 1808)
- Symfoni nr 6 F-dur "Pastoralsymfonin" op.68 (1808, fyrstu ferð framført 1808)
- Symfoni nr 7 A-dur op.92 (1811-12, fyrstu ferð framført 1813)
- Symfoni nr 8 F-dur op.93 (1812, fyrstu ferð framført 1814)
- Symfoni nr 9 d-moll op.125 til Schillers ode An die Freude (1823–24, fyrstu ferð framført 1824)
- Wellingtons Sieg op.91 (Slagsymfoniin)


text:
Orð: Agnar Jensen
Lag: “Aux Champs Elyssees”
Tíðin til tað komin er,
at hvør ein skóti klárt nú gerð
og finnur fram sítt tjald og aðra leguútgerð,
pakkar ryggsekk, so avstað
til leguna í góðum lag,
tí nógv er at uppliva hvønn tann einasta dag.
Á Brekkulegu,
á Brekkulegu.
Her er skóta vinarlag,
virksemi av øllum slag,
tí miðpunktið í summar tað er Brekkulegan
Legan stendur tjald um tjald,
vinarlag og samanhald,
tað sleppur tú at royna her á Brekkulegu.
Vinir ymsa staðni frá,
nógv góð minnir aftaná,
tað fært tú, um tú kemur við á Brekkulegu.
Tíðin rennur her við ferð,
virkin hvør ein skóti er,
og áðrenn tú tað varnast, móti endanum ber.
Halda vinarbond av stál
eftir síðsta legubál,
tá sigast kann, at Brekkulegan náddi sítt mál.


text:
Forseti Sambandsríki Amerika
Forsetin í USA hevur tann størsta stjórasessin í USA. USA er tað fyrsta landið sum fekk sær forseta. Í USA eru fleiri politiskir flokkar, men síðani 1853 hava allar forsetarnir komnir frá entin Republikanska Flokkinum ella Demokratiska Flokkinum. Stjórnin heldur til í Washington DC, har forsetin og húski hansara búgva í Hvítu Húsunum. Um tú ikki ert føddur í USA, kanst tú ikki vera forseti í landinum. Eisini er krav um, at forsetin skal vera minst 35 ára gamal og hava búð í USA í meira enn fjúrtan ár. Soleiðis sigur amerikanska grundlógin. Barack Obama er núverandi forseti í USA.
Forsetavalið tann 8. november 2016 er tað 58. í røðini, og tá skulu amerikanarar velja forseta og varaforseta fyri árini 2016-2020.
Innihaldsyvirlit
Bókasavn[rætta | rætta wikitekst]
Bókasavn sum sína stjórnartíðina hjá ymisku forsetunum eru bygd síðan Franklin D. Roosevelt varð forseti. Eftir stóra krakki í Wallstreet staðfesti táverandi forsetin Roosevelt at hann hevði nógv áhugavert søguligt skjalatilfar á kontóri sínum. "Vit mugu lata almenningin síggja hvat tað er sum forsetar fáast við, hvørja ráðgeving hann fær og hvørji mál vóru framd og ikki", staðfesti Roosevelt. Síðani var ein lóg samtykt har tað áliggur forsetanum sjálvum at útvega fígging til byggingina av bókasavninum og síðani tekur staturin yvir raksturin.
Drápsroyndir[rætta | rætta wikitekst]
Íalt hava 17 forsetar i USA verið fyri drápsroynd. Fýra teirra vórðu dripnir, meðan tveir fingu mein.
Væleydnaðar drápsroyndir[rætta | rætta wikitekst]
Miseydnaðar drápsroyndir[rætta | rætta wikitekst]
- Andrew Jackson
- Theodore Roosevelt
- Franklin D. Roosevelt
- Harry S Truman
- John F. Kennedy
- Richard M. Nixon
- Gerald R. Ford
- Jimmy Carter
- Ronald Reagan
- George H. W. Bush
- Bill Clinton
- George W. Bush


text:
Súla
Súla (frøðiheiti - Morus bassanus) er sjófuglur, sum heldur seg úti á víðum havi, tá hon ikki er á landi. Hon leitar til klettaoyggjar í Norðuratlantshavi til at verpa. Ungin hjá súlu verður nevndur ompul. Størsta súluvarp í heiminum sigst vera á Eldey í Íslandi, men eisini eru stór súluvørp á Súlnaskeri við Vestmannaoyggjarnar og á oyggjunum St. Kilda við Skotland og Bonaventure oynni við Kanada. Í Føroyum tekur súlan land á pálsmessu, 25. januar og fer í bergið á leypársmessu, 24. februar. 2. oktober fer hon aftur frá landi. Súla er størsti byggingarfuglur í Føroyum. Flogið er favn langt úr einum veingjabroddinum í annan. So langt aftur í tíðina sum nakrar frásagnir røkka og inntil nú fyri fáum árum síðani, hevur hon átt einans á Mykineshólmi og tveimum drongum har vestanfyri. Áður enn Sumbiarsteinur var niðurlopin, hevði hon setur har, men átti ikki. Og í ongum øðrum stað setur hon seg niðurat, uttan hon er deyðasjúk — feig, søgdu teir gomlu.
Prúð er hon at síggja, tá ið hon kemur stillisliga flúgvandi fram yvir sjónum, snjóhvít við ytra helmingi av veingjunum svørtum. Á nakkanum og hálsinum er hon gullig, og føturnir eru svartir við klænari grønari striku niður eftir framrøðini á legginum og haðani omaná hvørjari tá út í klónna. Høgt yvir sjónum fer hon, — eyguni mugu vera óføra góð, tá ið hon úr tí hædd kann síggja seið og sild niðri í sjónum — brádliga stoytir hon sær so niður, eitt sindur á skák; veingirnar heldur hon fyrst nakað út frá sær, alt sum hon kemur niður, nærkast teir kroppinum, og í tí hon fer undir, hevur hon teir tætt at síðuni; tað hevði verið ein dyggur stoytur, men nevið og høvdið eru vaksin sum ein kíli til at taka hann av. Blámandi fer hon nakrar favnar niður — tað hendir, at hon kemur føst í gørn meir enn 12 favnar undir vatni — er burtur eina góða løtu og kemur so undan aftur, stundum við so harðari ferð, at hon støkkur leys úr sjónum. Á pálsmessu kemur súlan at landi. Um grækarismessu fer hon at væla sær um reiðrið, sum hon hevði í fjør. Tað er bæði stórt og sterkt, klínt saman sum ritureiður av grasi og tara og harafturat ymissum, tær finna á floti, sum smá træsprek, pettir av hvannjólum og tílíkt. Hon verpur eitt hvítt egg og vermir í 6 til 7 vikur. Dúnungin er hvítur; ompul er hann kallaður. Fjaðraður er hann dimmgráur við hvítum prikkum og eitur tá grásúla. Ungarnir verða mataðir soleiðis, at súlan stingur nevið inn í hálsin á teimum og spýr føðina niður í teir. Eftir mikkjalsmessu rýma bæði grásúlan og hvítsúlan.
Tá ið grásúlan kemur aftur fyrsta árið, er hon hvít um høvur og háls; annað árið hevur hon dimman kross omaná, og triðja árið er hon sprøklut eftir rygginum. Hesi árini er hon í Mykinesi nevnd oyðisúla, í Sørvági grindubøka. Um miðjan september fara Mykinesmenn at taka grásúlu, sláa hana við einum træ í høvdið, so hon doyr. Hesa seinastu tíðina hava teir fingið sum 900 um árið. Hon er óføra feit og smakkar væl. Nakrar heingja teir upp at turka, men tað mesta salta teir. Fyrr tóku teir eisini hvítsúlu; men teir sóu, hon var í minking, og so nøkur ár herfyri løgdu teir tað av. Síðani tá er hon væl nørd, og nakrar fáar hava tikið nýtt land, eiga inni á sjálvari oynni. Norðan fyri og vestan fyri Hebridurnar, langt burtur av landsleið, eru nakrir drangar og hólmar, har súlur eiga í óførum meingi. Á hvørjum heysti fara menn út á summar av teimum, liggja har í nakrar dagar og veiða grásúlur í manga túsund tali.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Orð: Grundtvig
Týtt: Jákup Dahl
1. Várs harra Jesu minnifest
er hátíðin, sum gleðir best;
tí tá vit hann rætt minnast á,
hann livandi er okkum hjá.
2. Ver, Jesus, lív mítt, gleði mín,
í barmi perlan loynd og fín!
Ver friður mín, mítt trygga skjól,
ver ljós mítt, tá ið setur sól!
3. Tú ert vár hugni her á jørð,
í miskunn tíni lívið grør,
eitt ljós, sum aldri slokna skal,
ein blóm’, sum altíð fruktar væl.
4. Tú keldan ert til náðar á,
har sum øll góðska sprettur frá,
og eins og yvir vatn ber vín,
so ber av øllum góðska tín.
5. Hon heilsar eins og dagsbrún ný,
sum sól hon lýsir bjørt og blíð,
hon gleðidoypir mann av mold,
hon birtir dýrdarvón á fold.
6. Hon okkum fær at elska teg,
sum steig tín tunga krossins veg.
Hon bindur ævigt trygdarband
við lívsins ljós og lívsins land.
7. Bert tann, ið elskar, kenna kann
Guð og so teg, hans sendimann,
hans orð, hans son, hans dýru mynd
í mannalíki, uttan synd.
8. Sum faðirin teg æra við
í himni øll Guðs einglalið,
og sum tú elskast her á fold,
so stíga einglar upp frá mold.
9. Syng fagnarljóð um heimsins lón,
tú gamla trúgv, tú unga vón,
tú ást, sum ei veit ellismein,
um ævir ung og glað og rein!
10. Í Jesu navn’ syng Jesu prís
í oyðimørk, í paradís,
hvør tunga og hvørt mannamál,
hvørt hjarta og hvør mannasál!
11. Halleluja, for Harrans borð
á himni hátt og her á jørð!
Halleluja for Jesus, tað
skal vera ævigt, samfelt lag!


text:
Í dag, 11. februar, eru 50 ár síðani The Beatles gav út fyrstu plátuna við tí tirrandi heitinum, Please, please me. Sama dag fyri 50 árum síðani, stakk ein sinnisliga niðurundirkomin Sylvia Plath høvdið inn í ovnin og tók sítt egna lív. Hon verður mett sum ein av stóru yrkjarunum í nýggjari tíð.
Um morgunin tann 11. februar í 1963 royndi barnagentan at sleppa inn í íbúðina hjá Sylviu Plath og manninum Ted Hughes á Fitzroy Road 23 í London. Tá ið barnagentan, við hjálp frá einum arbeiðsmanni, endiliga slapp inn, fann hon Sylviu liggjandi á køksgólvinum framman fyri gapandi ovnin. Hon hevði skalkað fyri hurðar, soleiðis, at børnini, ið svóvu í kamarinum ikki eisini skuldu sovna burtur av gassinum. Dagin fyri hevði hon spurt grannar, nær teir fóru til arbeiðis. Soleiðis tryggjaði hon sær, at ongin fekk komið at bjarga sær.
Sylvia Plath var frá 1956-63 gift við yrkjaranum Ted Hughes. Filmur er gjørdur um lív teirra saman. Sylvia, filmurin
Sylvia Plath varð fødd í Borstin í 1932. Faðirin var av týskum uppruna og móðurin av eysturrískum uppruna. Hon vísti á ungum árum, at hon hevði serligt hegni til at seta saman orð til yrkingar.
Ein hin kendasta yrkingin er yrkingin, “Lady Lazarus”, sum Alexandur Kristiansen hevur flutt yvir í føroyskt:
Lady Lazarus
Enn einaferð havi eg gjørt tað.
Tíggjunda hvørt ár
eydnast tað –
sum eitt línudansara-undur, húðin
hvít sum ein nazi lampuskermur,
høgri fótur
ein brævpressari,
andlitið litleyst, fínt
jødiskt lín.
Nekta mag
tú mín fíggindi
Eri eg ræðandi? –
Nøsin, eygnaholurnar, tanngarðurin?
Súri andin
hvørvur eftir einum degi.
Brátt, brátt fer hold mítt,
grøvin át, at vera
eins og áður
og eg ein brosandi kvinna.
Eg eri einans tríati.
Og eins og kettan havi eg níggju lív.
Hetta er triðju ferð.
Á, dett stríð
at skula sláa í hel tíggjunda hvør ár.
Á, teir tæðrir.
Tyggigummi-tyggjandi mannamúgvan
troðkar seg framat at síggja
hvussu teir lata meg úr hvørjum tráð.
strip-tease í stórum stíli.
Harrar, damur,
hetta eru hendur mínar,
knø míni.
Húð og bein kann eg vera,
kortini eri eg sama kvinnan.
Fyrstu ferð tað hendi var eg tíggju.
Tað var eitt óhapp.
Aðru ferð helt eg meg
kunna draga tað út og als ikki koma afuríaftur.
Eg vaggaði afturlatin
sum ein skel á sjónum.
Tey noyddust at lokka og lokka
og henta maðkarnar av mær sum seigar perlur.
At doyggja
er eitt kynstur, sum alt annað.
Mær fellur tað óvanliga lætt.
Eg doyggi, so tað kenst sum eitt helviti.
Eg doyggi, so tað kenst veruligt.
Eg haldi eg tori at siga, at eg havi eitt kall.
Tað er gaman í at doyggja í einum kliva.
Tað hevur lítið uppá seg at doyggja og verða verandi deyður.
Tað er hitt:
at koma aftur í fullum dagslýsi
til sama býin, sum andlitini, sum ráa
rópið:
“eitt undur!”
sum slær meg út.
Tað kostar
at síggja arr míni, tað kostar
at lýða á hjarta mítt –
mín sann, um tað ikki slær.
Og gjaldast má í ólukkumáta
fyri eitt orð, eitt kín
ella eina blóðrest
ella ein lokk av hári mínum ella ein klædnatrevil.
Nú, nú, Harra lækni.
Nú, Harra Fíggindi.
Eg eri tykkara verk,
tykkara dýrmæti lutur,
gullbarnið
ið bræðist til eitt skríggj –
Eg snúgvi mær frá tykkum og brenni.
Haldið ikki, at eg undirmeti umsorgan tykkara.
Øska, øska –
tit róta og skava.
Kjøt, bein, har er einki at finna –
Ein sápa,
ein giftingarringur,
ein gullfylling.
Harra Guð, Harra Luzifer
varið tykkum
varið tykkum.
Úr øskuni
rísi eg við reyðum hári
eg eti menn sum luft.
Sylvia Plath
Alexandur Kristiansen týddi
Her hoyrist Sylvia Plath lesa yrkingina, “Lady Lazarus”:
Her lesur Sylvia Plath yrkingina, “Daddy”.
OMR


text:
Tak niður frágreiðingina her: SavnsGull - Ársfrágreiðing 2015 (PDF-skjal, letur upp í nýggjum kaga)
Download the report here: SavnsGull - Annual Report 2015 (PDF-document, opens in new browser)
Les eisini
Dokumentarfilmurin um Føroyar, grindadráp og umhvørvi, vann fríggjakvøldið virðisløn á størsta amerikanska dokumentarfestivalinum, DOC N-Y-C
Tíðindi
Tróndur Vatnhamar og Finnur Koba kappast móti Solveig Hanusardóttir Olsen og Knút Háberg Eysturstein
Grønlendski landsstýrismaðurin í fiskivinnu- og veiðumálum hóttir við at taka loyvi frá grønlendsku skipunum, um tey ikki fáa skil á rúsevnum umborð
Eivør hevur roynt tað, Jógvan Hansen somuleiðis, og nú fer Kristina Bærendsen at syngja í íslendsku Eurovision kappingini
Týski kanslarin ætlar at varðveita viðurskiftini við USA. Verri er við hennara varakanslara, sum stúrir fyri handilsviðurskiftunum landanna millum.


text:
Ingi Samuelsen
11.01.2017 - 16:58
Útsøgnin vekir minnir um eina myrka fortíð – men er helst ikki annað enn politiski veruleikin á Fólkatingi.
Tað er niðurstøðan hjá grønlendska miðlinum Sermitsiaq, nú ein minni gøla er uppstaðin av eini útsøgn, sum danski skattamálaráðharrin, Karsten Lauritzen, hevur sagt í sambandi við nýggjársdøgurðan hjá drotningini.
Við Dagbladet Holstebro/Struer segði Vinstraráðharrin um smala meirilutan upp á 90 tingfólk hjá stórnini, at tey nú høvdu tryggjað sær atkvøðu nummar 91 við at ’keypa ein grønlending’.
Hann sipar til fyrrverandi grønlendsku landsstýrisforkvinnuna, Aleqa Hammond, sum hevur lovað ikki at atkvøða ímóti donsku stjørnini aftur fyri formanssessin í grønlandsnevndini á fólkatingi.
Sjálv er Aleqa Hammond ikki fegin um málberingina hjá skattamálaráðharranum.
- Tað er soleiðis, hann tosar um okkum grønlendingar. Tað er nakað, sum kann keypast, sigur Aleqa Hammond við Danmarks Radio.
Sjálv ætlar hon sær tó ikki at gera meira við málið, og hevur heldur ikki slept lyftunum um at stuðla stjórnina.
- Tað má vera upp til flokkin hjá ráðharranum at taka upp, hvussu tey umrøða sínar samstarvsfelagar, sigur hon við dr.dk.
Hon heldur, at henda útsøgnin meira lýsir eina gongd í danska samfelagnum viðvíkjandi viðurskiftunum við grønlendingar.
- Hette er ikki nakað nýtt fyri meg. Tað er so vanligt, at grønlendingar í Danmark verða diskrimineraðir, bara tí teir eru grønlendingar, og vísir til eina javnstøðufrágreiðing frá 2015, sum vísir tað sama.
Biður um umbering
Karsten Lauritzen, skattamálaráðharri, biður nú um umbering fyri útsøgning og kallar hana ’ósmarta’.
- Útsøgnin var ikki framborin á rættan hátt. Sjálvandi er ongin keyptur ella seldur, sigur Karsten Lauritzen, sambært dr.dk í dag.
Karsten Lauritzen, skattamáaráðharri


text:
Søga 74: Ein óttaleysur maður
HYGG hvussu tey spotta henda unga mannin! Veitst tú hvør hann er? Hann eitur Jeremias. Hann er ein av teimum stóru profetunum hjá Gudi.
Stutt eftir at Josias kongur er farin undir at beina fyri avgudunum, sigur Jehova við Jeremias at hann skal vera profetur. Jeremias heldur tó, at hann er ov ungur at vera profetur. Men Jehova lovar at hjálpa honum. Og tað ger hann. Óttaleysur sigur Jeremias ísraelsmonnum tað Jehova gevur boð um.
Jeremias sigur at ísraelsmenn mugu halda uppat at gera tað ið er ónt. ’Teir gudarnir fólkini dýrka eru falskir,’ sigur hann. Men nógvir ísraelsmenn vilja heldur dýrka avgudar enn hin sanna Gud, Jehova. Jeremias ávarar um at Gud fer at straffa teir afturfyri at teir eru so óndir, men teir flenna bara at honum.
Árini ganga. Josias doyr, og tríggjar mánaðir seinni verður sonur hansara Jójakim kongur. Enn sigur Jeremias við fólkið: ’Jerúsalem verður lagt í oyði, um tit ikki batna.’ Prestarnir handtaka hann og rópa: ’Vit áttu at dripið teg fyri at siga slíkt.’ Og so siga teir við høvdingarnar í Ísrael: ’Jeremias eigur at verða dripin afturfyri at hann hevur talað ímóti býi okkara.’
Hvat skal Jeremias nú gera? Hann er ikki bangin! Hann sigur við øll ið eru har: ’Jehova sendi meg at siga tykkum at Jerúsalem verður lagt í oyði, um tit ikki venda um frá tykkara óndskapi. Eitt skulu tit vita: Um tit drepa meg, drepa tit ein mann ið einki ilt hevur gjørt.’
Høvdingarnir lata Jeremias sleppa at liva, men ísraelsmenn batna ikki. Alt tað Jehova hevur latið Jeremias boða, gongur út. Nebukadnezar, kongurin í Bábylon, kemur. Hann herjar á Jerúsalem og ger allar ísraelsmenn til trælir. Hann tekur fleiri túsund við sær til Bábylon. Hugsa tær — at verða tikin av fremmandum fólki til eitt fremmant land!
Jeremias 1:1-8; 10:1-5; 26:1-16; 2 Kongabók 24:1-17.


text:
Korfu
Korfu (Grikskt mál: Kέpkupa, Kérkyra) er ein oyggj í Grikkalandi. Hon liggur í oyggjabólkinum vestanfyri meginlandið, sum verður nevndur Jónaoyggjar ella Eptanisa. Korfu er tann næststørsta oyggin í hesum oyggabólki. Fyrra orðið kemur frá fornu griksku gudalæruni, Io var ein prestinna, sum Zeuz var forelskaður í. Hann gjørdi hana um til eina kúgv, og síðan gjørdi hann seg sjálvann um til ein tarv, og tá tey komu til Jonisku oyggjarnar, fingu tey barnið Evropa, sum bleiv til heimspartin Evropa. Seinna orðið merkir Sjeyoyggjar, sum sipar til tær sjey høvuðsoyggjarnar. Oyggjabólkurin hevur tó fleiri smærri oyggjar og hólmar enn tær sjey. Høvuðsbýurin á Korfu eitur eisini Korfu. Í høvuðsbýnum búgva umleið 33.000 fólk. Á allari oynni búgva umleið 110.000 fólk.
Innihaldsyvirlit
[rætta | rætta wikitekst]
Oyggin er tætt knýtt at griksku søguni heilt aftur til byrjanina á tí forngriksku gudalæruni. Tað grikska navnið Kerkyra ella Korkyra hevur relatiónir til tvær sterkar ímyndir av vatni: Poseidon, havgudurin, og Asopus, ein týdningarmikil á á grikska meginlandinum. [1] Sambært søgnini, so gjørdist Poseidon ásttikin í tí vøkru nymfuni Korkyra, sum var dóttir Asopus og áarnymfuna Metope, og burturførdi hana. Poseidon førdi Korkyru til ta navnleysu oynna, og í hjúnarbandseydnu bjóðaði henni at uppkalla oynna eftir henni: Korkyra. Hetta navnið er síðan vorðið Kerkyra. Saman fingu tey eitt barn, sum tey nevndu Phaiax. Eftir hesum barnið eru íbúgvarnir á Korfu uppkallaðir. Teir vera nevndir Faiakes á grikskum. Á látínskum bleiv tað til Phaecians.
Søga[rætta | rætta wikitekst]
Korfu hevur hoyrt til ymisk harradømi gjøgnum tíðirnar, og har hava verið nógv stríð, og borgir eru bygdar fyri at verja oynna og Korfu bý. Tvær borgir fevna um allan býin, og tað er einasti býur í Grikkalandi, sum á henda hátt er so væl vardur av borgum. Orsakað av hesum hevur grikska stjórnin avgjørt at nevna býin Kastropolis (borgbýurin). Korfu var leingi stýrt av Venesianska Ríkinum, sum niðurbardu fleiri kringsetingar av turkum. Eftir Napoleonskríggini kom Korfu undir bretskt harradømi. Tað endaði tó við, at Bretska Ríkið leysgav Korfu og hinar Jonisku oyggjarnar, soleiðis at tær kundu sameinast við tað nýggju griksku tjóðina. Henda sameining fór endaliga fram í 1864 við London Sáttmálanum. Í 2007 kom Korfu býur við á listan yvir heimsarvar hjá World Heritage Sites.
Fyrra heimskríggj[rætta | rætta wikitekst]
Undir Fyrra Heimskríggi gjørdist Korfu eitt stað har serbiskir hermenn og vanlig fólk flýddu frá heimlandi teirra, sum var hersett av bulgarum, týskum og eysturríkarum. Teir vóru nógvir í tali, og oyggin kláraði ikki at breyðføða allir hesir menn. Nógvir teirra doyði av hungri ella av sjúku og øðrum. Líkini av teimum flestu av teimum vóru jarðað á sjónum við ta lítlu oynna Vido, sum er beint uttanfyri havnina við Korfu býi. Serbar hava seinni reist ein minnisvarða á oynni til minnis um teir serbar, ið lótu lív og vóru jarðaðir har.
Ferðavinna[rætta | rætta wikitekst]
Korfu er eitt vælumtókt ferðavinnumál. Til fyrst í 20. øld var tað mest kongalig úr Evropa og onnur av aðalstætt. Eitt nú kunnu nevnast Keisari Wilhelm II av Týsklandi og Keisarinna Elisabeth av Eysturríki. Í dag eru tað eisini nógvar familjur frá miðalstættini, ið vitja oynna, hesi eru fyrst og fremst úr Bretlandi, Skandinavia og Týsklandi. So við og við er tað vorði til hópferðavinnu. Teimum ríku dáma tó enn væl at vitja oynna. Eitt nú kann nevnast, at limir úr Rothchild familjuni og russiskir oligarkar eiga hús í landnyrðings partinum av oynni.


text:
Hvussu fingu Jehova vitni sítt navn?
Gud hevur eitt persónligt navn, sum sæst í nógvum bíbliutýðingum. (2 Mósebók 6:3; Sálmur 83:19) Vanliga verður tað skrivað Jehova, men av og á Jahve. (Sí til dømis orðafrágreiðingina í løggildu føroysku umsetingini, í útgávuni frá 2006, undir „Harrin“.) Eitt vitni er ein, sum kunnger sjónarmið ella sannleikar, sum hann er sannførdur um.
Navnið, Jehova vitni, vísir tí, at vit eru ein bólkur av kristnum, sum kunnger sannleikan um Jehova, sum hevur skapt alt. (Opinberingin 4:11) Vit vitna fyri øðrum við okkara atburði og við at siga teimum frá tí, sum vit hava lært úr Bíbliuni. – Esaias 43:10-12; 1 Pætur 2:12.


text:
Jeanette Ottesen
Jeanette Ottesen (fødd 30. desember 1987) er danskur svimjari. Hon gjørdist heimsmeistari á langbana til HM í svimjing 2011 í 100 m frí við tíðini 53,45. Hon var ikki einsamøll um at vinna heimsmeistaraheitið í 100 m frí, Aleksandra Gerasimenya úr Hvítarusslandi svam við somu tíð og vann eisini gull. Jeanette Ottesen eigur norðurlendska metið í 100 m frí, tað setti hon á HM í Róm í 2009.[1] Ottesen svimur frísvimjing og firvald. Hon svimur við svimjifelagnum Kvik úr Kastrup og á danska svimjilandsliðnum. Hon luttók á Olympisku Leikunum í 2004, 2008 og 2012.
Úrslit á HM og EM svimjistevnum[rætta | rætta wikitekst]
- 2013 - Gull í 4x50 metrar frí á EM á stuttbana í Herning, saman við Mie Ø. Nielsen, Pernille Blume og Kelly Riber Rasmussen
- 2013 - Silvur í 50 m firvald á EM á stuttbana í Herning
- 2013 - Gull í 50 m firvald á HM á langbana í Barcelona
- 2012 - Gull í 4×100 m blandað á HM á stuttbana í Istanbul
- 2012 - Bronsu í 50 m firvald á HM á stuttbana í Istanbul
- 2012 - Bronsu í 50 m frí á HM á stuttbana í Istanbul
- 2012 - Bronsu í 4×100 m frí á HM á stuttbana í Istanbul
- 2012 - Gull í 50 m firvald á EM á stuttbana í Chartres
- 2012 - Gull í 4×50 m firvald á EM á stuttbana í Chartres
- 2012 - Gull í 4×50 m frí á EM á stuttbana í Chartres
- 2012 - Silvur í 100 m frí á EM á stuttbana í Chartres
- 2012 - Bronsu í 100 m firvald á EM á stuttbana í Chartres
- 2012 - Bronsu í 50 m frí á EM á stuttbana í Chartres
- 2011 - Gull í 50 m firvald á EM á stuttbana í Szczecin
- 2011 - Gull í 100 m firvald á EM á stuttbana í Szczecin
- 2011 - Gull í 4x50 m blandað á EM á stuttbana í Szczecin
- 2011 - Silvur í 50 m frí á EM á stuttbana í Szczecin
- 2011 - Silvur í 100 m firvald á EM á stuttbana í Szczecin
- 2011 - Silvur í 4x50 m frí á EM á stuttbana í Szczecin
- 2011 - Gull í 100 m frí á HM 2011 í Shanghai
- 2010 - Bronsu í 50 m firvald á HM á stuttbana í Dubai
- 2010 - Silvur í 50 m firvald á EM á stuttbana í Budapest
- 2009 - Bronsu í 100 m frí á EM á stuttbana í Istanbul
- 2009 - Bronsu í 100 m firvald á EM á stuttbana í Istanbul
- 2008 - Gull í 100 m firvald á EM á stuttbana í Rijeka
- 2008 - Silvur í 100 m frí á EM á stuttbana í Rijeka
- 2008 - Silvur 50 m frí á EM á stuttbana í Rijeka
- 2008 - Bronsu í 50 m frí á EM á stuttbana í Rijeka


text:
Anna Paulina skal fyrisita søgu- og samfelagsgranskingina
Anna Paulina Leo Olsen er sett í starv sum akademiskur fyrisitari á Søgu- og samfelagsdeildini (SSD). Anna Paulina Leo Olsen hevur MA í Lóg (2016) og MSSc í Stjórnmálafrøði (2012). Anna Paulina hevur samskipað og arbeitt við menning av útbúgving, umframt at hon hevur undirvíst og vegleitt lesandi.
Hon hevur í 1½ ár starvast sum granskingarhjálpari á Søgu- og Samfelagsdeildini við tilknýti til masterlæruna. Hon hevur samskipað ymisk skeið og seminar á Søgu- og Samfelagsdeildini. Eisini hevur hon lagt próvtøkurnar á masterlæruna til rættis.
Anna Paulina fer serliga at taka sær av samstarvsskipanum í sambandi við útbúgvingarnar, t.d. praktikkskipan, uttanlandsuppihald, próvdómaraskipan umframt samskipan í sambandi við t.d. skeiðslýsingar, námsætlanir, eftirmetingar og ársætlanir. Í fyrsta umfari verður Anna Paulina serliga knýtt at masterlæruni á Søgu, Sosialvísindi og samfelagsplanlegging og Politikki og umsiting.


text:
7. januar
7. januar er dagur 7 í árinum í gregorianska kalendaranum. 358 dagar eru eftir av árinum (359 dagar um skotár er).
Hendingar[rætta | rætta wikitekst]
- 2015 - eitt yvirgangsálop varð framt í París móti tíðarritinum Charlie Hebdo. Minst 12 fólk lótu lív og minst 11 fólk vóru særd, tá ið tveir maskeraðir menn við Kalashnikov-byrsum troðkaðu seg inn í bygningin, meðan redaktiónin hevði fund, og byrjaðu at skjóta. Tveir politistar vóru millum tey dripnu. Gerningsmenninir sluppu til rýmingar við einum bili, har ein triði persónur bíðaði. Fýra av teimum dripnu vóru kendir teknarar, ið teknaðu keiputekningar av profetinum Mohammed í 2006.
Føðingar[rætta | rætta wikitekst]
- 1775 - Jacob Nolsøe, handilsforvaltari og bróðir Nólsoyar Páll.
- 1953 - Jenis av Rana


text:
Alfred Hitchcock
Alfred Joseph Hitchcock (føddur 13. august 1899, deyður 29. apríl 1980) var ein enskur filmsleikstjóri. Hann varð føddur í Leytonstone í London, og doyði í Los Angeles í USA. Tveir av kendastu filmum hansara eru Psycho og The Birds.
Alfred Hitchcock gjørdist kendur kring heimin fyri sjónvarpsrøðirnar Alfred Hitchcock Presents og The Alfred Hitchcock Hour. Áðrenn og eftir hvønn part viðmerkti hann partin á ein skemtingarsaman og ofta eitt sindur groteskan hátt.
Hann fekk íblástur frá týskari ekspressionismu og fór í gongd við at leikstjórna filmar í heimlandinum Stórabretlandi, áðrenn hann byrjaði at arbeiða í Hollywood í 1939. Hitchcock leikstjórnaði meira enn 50 filmar árini 1922 til 1976 og í 35 av teimum sást hann í einum lítlum broti sum ein persónur í mongdini.[1] Hann er kanska ein av teimum kendastu og best umtóktu filmsleikstjórunum nakrantíð. Hugskot hansara og ríkidømi at finna uppá hevur havt ávirkan á nógvar filmsskaparar, framleiðarar og sjónleikarar.
Filmarnir[rætta | rætta wikitekst]
Keldur[rætta | rætta wikitekst]
- ↑ Videouniversity.com - "Alfred Hitchcock's Cameo Appearances" Heintað 18. desember 2008


text:
Amnesty International
Amnesty International er ein heimsumfatandi mannarættindafelagsskapur, sum er grundaður á Heimsyvirlýsing Sameindu Tjóða um Mannarættindi frá 1948, og aðrar altjóða góðkendar samtyktir um mannarættindi. Alt byrjaði í 1961 tá enski sakførarin, Peter Benenson, las eina grein um tveir portugisar. Hesir høvdu skálað fyri frælsi, og tað kostaði teimum tvey ár í fangaskapi. Hetta fekk bikari hjá Peter Benenson at flóta yvir. Benenson skrivaði tí greinina "The forgotten prisoners" í The Observer. Greinin snúði seg um, hvussu ósek fólk verða fongslað, pínd og avrættað vegna sannføring teirra.
Peter Benenson heitti á lesararnar um at luttaka í einum átaki "Appeal for Amnesty 1961". Endamáli var at leggja trýst á stjórnir, ið framdu brot á mannarættindi. Undirtøkan gjørdist so góð, at hetta var byrjanin til altjóða felagsskapin Amnesty International. Endamálið hjá Amnesty International er lýst í viðtøkunum, sum vóru endurskoðaðar á ICM, altjóða aðalfundinum, í Dakar í august 2001. Irene Khan úr Bangladesj er aðalskrivari felagsins. Á altjóða heimasíðuni hjá Amnesty finst nógv tilfar um mannarættindastøðuna kring heimin.


text:
DÝRGRIPIR ÚR GUDS ORÐI | SÁLMUR 119
Liv eftir lóg Jehova
At liva eftir lóg Jehova vil siga, at vit fús geva okkum undir hansara leiðslu. Vit hava nógv góð dømi í Bíbliuni um fólk, sum eins og sálmaskaldið fylgdu lóg Jehova og høvdu álit á honum.
Sonn lukka er treytað av, at vit liva eftir Guds lóg
119:1-8
Josva hevði fult álit á leiðbeiningini frá Jehova. Hann visti, at um tað skuldi gangast honum væl, mátti hann líta á Jehova av øllum sínum hjarta
Guds orð gevur okkum neyðuga dirvið, tá ið vit eru fyri royndum
119:33-40
Jeremias var djarvur og hevði álit á Jehova í torførum umstøðum. Hann livdi eitt einfalt lív og var áhaldin í uppgávuni, hann hevði fingið
Nágreiniligur kunnleiki úr Guds orði gevur okkum áræði at boða
119:41-48
Paulus boðaði óttaleysur boðskapin frá Gudi fyri øllum. Hann hevði fult álit á, at Jehova fór at hjálpa honum, tá ið hann vitnaði fyri Feliks landshøvdinga
Nær kundi eg víst størri dirvi í sambandi við at vitna fyri øðrum?
Skúli
Arbeiðspláss
Familja
Annað


text:
Avtalur um marknaðarføring uttanlands
Umframt at taka lut á messum og workshops, hevur Visit Faroe Islands gjørt avtalu um marknaðarføring á nøkrum av okkara fokusmarknaðum.
Ongland
Visit Faroe Islands hevur avtalu við fyritøkuna Travel PR í London. Avtalan inniber, at Travel PR sendir tíðindaskriv út um Føroyar, umframt at tey sparra við miðlar um umrøðu av Føroyum í Onglandi annars. Travel PR skal eisini í samráð við Visit Faroe Islands skipa fyri fjølmiðlatúrum úr Onglandi.
Visit Faroe Islands er eisini limur í enska felagskapinum AITO, Association of Independent Tour Operators. Umframt túroperatørar, eru nøkur ferðaráð limir í AITO, t.d. VisitDenmark og VisitNorway. AITO skipar fyri einum árligum Meet the Press tiltaki, har túroperatørar og ferðaráð hava høvi at hitta umboð fyri enskar miðlar. Umleið 80-100 umboð fyri miðlar taka vanliga lut. Endamálið hjá Visit Faroe Islands er at skapa sambond við miðlar við tí í hyggju at skapa áhuga fyri fjølmiðlatúrum til Føroyar.
Italia
Vit hava í nøkur ár havt fasta samstarvsavtalu við VisitDenmark í Italia. Avtalan fevnir um fjølmiðlatúrar fyri italiensk tíðindafólk, harumframt taka vit lut á workshop fyri túroperatørar í Italia.
Týskland
Vit hava avtalu við VisitDenmark um, at deila út faldarar fyri Visit Faroe Islands í Týsklandi. Harumframt hava vit gjørt avtalu við Ehrenberg Kommunikation um miðla- og PR samstarv.
Nata samstarv
Nevndin í Nata hevur sett ein marknaðarførings arbeiðsbólk at koma við uppskotum til felags marknaðarføringsátøk í 2017. Nærri kunning um átøkini sæst her.


text:
1. Ber til at melda seg inn í Koda á netinum?
Ja, vit eru online, tá tú hevur tørv á okkum, uttan mun til um tað snýr seg um limaskap, skráseting av nýggjum verkum, konsertrapportering ella stuðulsumsókn.
At gerast limur í Koda kostar kr. 650 hjá orða-/tónasmiði og kr. 3.500 hjá tónleikaforlagi. Hetta er eitt eingangsgjald, sum verður rindað við innliman. Limaskapur er persónligur, so ein bólkur kann ikki gerast limur.
- Øll kunnu gerast limur í Koda uttan mun til tjóðskap og bústað.
- GG: Um tú ikki hevur eitt danskt cpr-nr., mást tú skriva fýra nullir aftaná tín føðingardag (-0000).
- Tá man gerst limur í Koda, verður man samstundis limur í NCB (Nordisk Copyright Bureau). NCB umsitur rættindini til innspæling og kopiering av tínum tónleiki.
2. Hvør kann søkja stuðul frá føroysku Mentanarpuljuni hjá Koda?
- Limir í Koda, sum eru búsettir í Føroyum ella uttanlanda (tó ikki í Danmark ella Grønlandi)
- Festivalar
- Bólkar (ensemble)
Søk stuðul umvegis Felagið Føroysk Tónaskøld
3. Hvussu fái eg avrokning fyri mín tónleik, sum er á Youtube?
Avtalan millum Koda og Youtube fevnir um Danmark, Føroyar og Grønland. Fyri at tú kanst fáa avrokning frá Youtube krevst:
- At títt plátufelag eller tín aggregator hevur veitt kunning til Youtube um rættindaviðurskifti. Sum einstaklingur ber ikki til at veita Youtube hesa kunning. So um tín tónleikur ikki er á einum plátufelagi og tú ikki hevur ein aggregator, mæla vit til, at tú gert avtalu við ein aggregator.
- At tín tónleikur verður spældur beint eftir eina lýsing.
- At tín tónleikur verður spældur nóg ofta til, at tað hevur eina avrokning við sær. Og á Youtube skal tónleikurin helst spælast lutfalsliga ofta, áðrenn tað hevur eina avrokning við sær.


text:
Venesuela
Venesuela er eitt land í Suðuramerika. Í vestri hevur Venesuela mark við Kolombia, í suðri við Brasil, og í eystri við Guinea. Tá ið italski rannsóknarfarin Amerigo Vespucci sigldi fram við strondini í Suðurkaribiahavi í 1499, kallaði hann landið Venesuela, ið merkir Lítla Venezia. Húsini stóðu á steyrum, og tað minti hann um húsini og siglingarveitirnar í italska býnum Venezia í Italia. Í 300 ár var landið spanskt hjáland, men í 1811 gjørdist Venesuela frælst ríki. Stórur ójavni er í landinum: oljuvinnan gevur milliardir av sær, kortini búgva ógvuliga mong fólk í fátækrabýlingum í stórbýunum. Inni í landinum búgva indiánar, sum so at siga einki vita um nútíðarmentan okkara.
Í 400 ára søgu sínari hevur Caracas verið lítil býur, bygdur 900 m uppi í fjøllunum skamt frá Karibiastrondini. Tá ið olja varð funnin, bráðvaks fólkatalið úr fáum túsund upp í fleiri enn 4 milliónir. Nú er Caracas nýmótans býur við høgum húsum av stáli og glasi og góðum høvuðsvegakervi.
Nógva oljan, ið varð funnin í Maracaibovatni í 1917, hevði við sær, at Venesuela, ið hevði verið av fátækastu londum í Suðuramerika, gjørdist eitt hitt ríkasta í Suðuramerika. Oljukeldurnar í Maracaibovatni eru tær størstu, vit vita um, tá ið tær í Miðeystri eru frá; eisini eru oljukeldur og stór asfaltdíki við Orinocoá. Hóast alt ríkidømið eru mong fólk fátæk. Lítið er gjørt burtur úr at menna almennar tænastur, og landbúnaðurin gevur lítið av sær. Oljuprísfallið hevur elvt til búskaparliga afturgongd.
27 milliónir fólk búgva í Venesuela (2010), av teimum eru 8 milliónir yngri enn 15 ár. Mesta fólkið býr í býunum norðantil. Mongum teirra dámar væl norðuramerikanska undirhaldsmentan, t.d. at lurta eftir rokktónleiki og at spæla hornabólt (baseball), ein ítrótt, sum menn, ið komu hagar at arbeiða í oljuvinnuni, høvdu við sær.
Høgt uppi yvir býnum Mérida er heimsins hægsta kaðalbreyt. Hon flytur ferðafólk úr býnum og langt niðan til fjals, 4.765 m oman sjóvar. Ferðin varir stívan tíma, og ferðafólkini mega skifta breyt fýra ferðir.
Tey fáu upprunafólkini, sum enn eru eftir í Venesuela, halda til langt inni í landinum tætt við markið ímillum Brasil og Venesuela. Fjølmentastir eru yanomamo-indiánarnir, eini 17.000 fólk. Yanomamoar eru veiðimenn og savnarar. Teir veiða við bogum, ið eru tveir metrar langir. Ørvaoddarnir eru smurdir við eitri, gjørt úr plantum. Teir búgva í ovurstórum rundum sevsmáttum, nevndar yanos, sum teir byggja á einum ruddaðum bera í skóginum. Teir eru í vanda fyri at vera tyndir, bæði tí at skógarvinnufyritøkur og námsfyritøkur oyðileggja lendið teirra, og tí at teir eru ikki mótstøðuførir fyri sjúkum, t.d. meslingum.
Smátturnar eru gjørdar av tunnum plankum og klønum greinum og taktar við pálmabløðum. Í miðjuni er vanliga stórt tún. Eini 10-20 húski búgva í einari "yano", og hvørt teirra hevur sítt egna "býli".
Politikkur[rætta | rætta wikitekst]
Venusuela er eitt land, sum ikki er serliga vinarligt móti USA. Tað kom tíðuliga fram, tá fyrrverandi forsetin úr Venusuela Hugo Chavez koma á røðarapallin í ST í 2006 beint eftir George W. Bush og segði at hann kundi lukta at Satan hevði verðið her [1]. Venesuela hevur verið rættiliga ófriðarligt í februar 2014; bæði viðhaldsfólk hjá Nicolás Maduro forseta og andstøðan hava verið í gøtunum og mótmælt. Tað sum byrjaði fyrst í februar sum mótmælir frá lesandi hevur spreitt seg til at gerast eitt umfatandi mótmæli móti støðuni í landinum, har fátækradømi er umfatandi, og kriminaliteturin er høgur. Tað verða t.d. dripin umleið 25.000 fólk í Venesuela hvørt einasta ár. Tey krevja at Nicolás Maduro leggur frá sær tí tey halda ikki at hann loysir politisku trupulleikarnar í landinum. Maduro tók við sum forseti aftaná Hugo Chavez, tá hesin doyði.
USA hevur ikki vilja samstarva við Venesuela í fleiri ár, og støðan versnaði herfyri tá Maduro sendi nakrar ameikanskar sendimenn av landinum í 2013 [2].
Keldur[rætta | rætta wikitekst]
- ↑ http://articles.cnn.com/2006-09-20/world/chavez.un_1_venezuelan-president-hugo-chavez-nuclear-technology-veto-power?_s=PM:WORLD
- ↑ http://www.washingtontimes.com/news/2013/oct/1/venezuelas-nicolas-maduro-expels-us-diplomats-yank/


text:
Ezekielsbók
Ezekielsbók er bókmentaliga betur løgd úr hondum og betur tíðarskipað enn nøkur onnur profetabók. Opinberingarnar, Ezekiel fekk, eru nágreiniliga tíðarfestar. Tað, ið eyðkenni Ezekielsbók, eru tær mongu Iøgnu sjónir, myndir og tekin, ið ofta eru torfør at týða. Við tokka ber hann saman fólk sítt og lond við eitt fólk, eitt djór, eina plantu ella okkurt annað. Hann fæst eisini vanliga við mát og við tøl.
Sundurbýtí[rætta | rætta wikitekst]
- Inngangur 1,1-3,21.
- Dómsbókin 3,22-32,32.
- Ugganarbókin 33,1-48,35.
Høvuðssjónarmið[rætta | rætta wikitekst]
1. Profeturin verður kallaður: 1.-3. kap.
Alt virki hansara byrjar við, at hann í eini sjón sær dýrd Harrans. Tað er eisini tað eyðkendasta við hesi bók, at hon á ymissan hátt lýsir dýrd Harrans, veldi og tign. Síðan kemur sjálvt kallið, har sagt verður frá a) boðskapinum, b) útbúgvingini, c) ábyrgdini og d) fyrisetninginum.
2. Agi fólksins: 4.-24. kap.
Eftir ta stórfingnu frágreiðingina um profetakall sítt, koma nógvar talur og ímyndir úr tíðini undan oyðing Jerúsalems. Tær eru um, hvussu fólkið á ymissan hátt skal verða agað. Lýst verður:
- Hvussu agin er (4.-14. kap.).
- Hví agin mátti koma (15.-19. kap.).
- At agin er rættvísur (20.-24. kap.).
Í hesi aganartalu leggur Ezekiel dent á meginreglurnar fyri tí guddómligu afturlønarskipan - at ein og hvør fær løn samsvarandi gerningum sínum. At dentur júst verður lagdur á ábyrgd hins einstaka fyri egna lívi sínum er eyðsýnt fyri Ezekielsbók.
3. Endurreisn fólksins: 25.-48. kap.
a) Hon byrjar við dómi yvir fólkið. Hesin partur líkist Jesaja 13-23 og Jeremia 46-51. Hetta hoyrir veruliga upp í dómsbókina, men dómurin yvir fólkið er samstundis inngangurin til endurreisn fólksins.
b) Hann kemur frá Harranum sjálvum. Her verður m.a. sagt, hvussu Harrin skal a) senda rætta hirðan, b) savna sundurspjadda fólk sítt og c) lata lív koma aftur í deyðu beinini. Sagt verður eisini frá, hvussu hann skal bjarga fólki sínum frá undirgangi, tá ið Gog og Magog herja á. Tað er sjálvsagt, at henda endurreisingarlýsingin ber longur enn at heimkomuni úr Bábylon. Hetta eyðkennir uppaftur meira teir seinastu kapitlarnar hjá Ezekieli.
c) Guds ríki verður fullkomið. Tað fólk, ið mist hevur land sítt og sæð bý sín verða oyddan og tempul sítt verða lagt í oyði, skal fáa alt aftur dýrdarfylgri og ríkari enn áður. Í hesum parti verður talað um ein nýggjan bý, nýtt land, men fremst av øllum eitt nýtt tempul við einari nýggjari tempultænastu haðan ganga "tvífaldir streymar", og "alt fær lív, har ið hesir streymar floyma".
Serstakliga Jóhannesar opinbering leggur seg upp at sjónum Ezekiels; eisini hon rennur út í at lýsa hin nýggin staðin, sum steig niður av himni búgvin sum brúður, ið er skrýdd fyri mánni sínum. Ezekielsbók endar við at nevna navn býarins: "Harrin er har”, og Opinberingin sigur, at "Gud sjálvur skal vera hjá teimum, og hann skal turka hvørt tár av eygum teirra". Tá eru eisini dýrdarríku framtíðarsjónir Ezekiels fullbúnar.


text:
2. november
2. november er dagur 306 í árinum í gregorianska kalendaranum (dagur 307 um skotár er). 59 eru dagar eftir av árinum. Haruveiðitíðin byrjar 2. november (til 31. desember).
Hendingar[rætta | rætta wikitekst]
- 1889 - Norðurdakota og Suðurdakota gerast 39indi og 40indi statur í USA.
- 1898 - Fyrsti "Cheerleading" bólkurin verður settur á stovn í Minnesota háskúlanum í USA, tá Johnny Campell leiðir fjøldina at koyra á skúlaliðið í amerikonskum fótbólti.
- 1912 - Bulgaria vinnur á Ottomanveldinum í bardaganum um Lule Burgas, sum er tann blóðugasti bardagin í fyrra Balkankrígnum.
- 1914 - Fyrri heimsbardagi: Russland lýsir yvir kríggi ímóti Ottomanveldinum.
- 1930 - Haile Selassie verður krýndur keisari av Etiopia.
- 1936 - Kanadiska kringvarpið verður sett á stovn.
- 1936 - Bretska kringvarpið (BBC) byrjar at senda sjónvarp. Sjónvarpstøðin BBC1 sendir enn tann dag í dag.
- 1944 - Erwin Rommel marskálkur beinir fyri sær, eftir at vera handtikin fyri at hava verið uppií, tá ið miseydnað roynd varð gjørd at beina fyri týska Føraranum, Adolf Hitler.
- 1953 - Tingið í Pakistan endurnevnir landið: Islamska Lýðveldið Pakistan.
- 1957 - Amerikanska rock'n roll stjørnan Elvis Presley setur met við átta stakplátum í senn á amerikanska top 30 listanum.
- 1963 - Suðurvjetnamiski forsetin Ngô Đình Diệm verður avrættaður í einum hernaðarligum kvetti.
- 1964 - Saud kongur av Savdiarabia verður koyrdur frá í einum familjukvetti, og skiftur út við hálvbeiggja sín Faisal.
- 1965 - 31 ára gamli Norman Morrison setur eld á seg sjálvan framman fyri inngongdina av Pentagon, fyri at mótmæla nýtslu av napalm í Vjetnamkrígnum.
- 1966 - The Cuban Adjustment Act kemur í gildi. Lógin gevur 123.000 kubanarum møguleika at søkja um amerikanskan ríkisborgaraskap.
- 1977 - SMS letur upp.
- 1983 - Rockarafelagsskapurin Hells Angels verður bannaður í Vesturtýsklandi.
- 1992 - Fíggingargrunnurin frá 1992 verður stovnaður.
- 2004 - George W. Bush forseti endurvinnur forsetasessin við John Kerry sum demokratiskum mótvalevni.
- 2007 - Ímillum 50.000 og 100.00 fólk ganga mótmælisgongd í Tbilisi í Georgia, fyri at mótmæla í georgiansku tingleiðsluni
- 2013 - Gerhard Lognberg verður koyrdur úr Javnaðarflokkinum av floksleiðsluni.
Føðingar[rætta | rætta wikitekst]
- 1755 - Marie Antoinette, fronsk drotning, kona Ludvik 16. (d. 1793)
- 1795 - James K. Polk, amerikanskur forseti (d. 1849)
- 1865 - Warren G. Harding, amerikanskur forseti (d. 1923)
- 1913 - Burt Lancaster, amerikanskur sjónleikari (d. 1994)
- 1938 - Sofía drotning av Spania, sponsk drotning
- 1961 - k.d. lang, kanadiskur countrysangari og sangskrivari
- 1965 - Shah Rukh Khan, indiskur sjónleikari
- 1966 - David Schwimmer, amerikanskur sjónleikari
- 1974 - Nelly, amerikanskur rappari og sjónleikari
Andlát[rætta | rætta wikitekst]
- 1950 - George Bernard Shaw, írskur rithøvundur og Nobelprísvinnari (f. 1856)
- 1996 - Eva Cassidy, amerikonsk sangkvinna (f. 1963)